Luka 8 | Muma e Intanet | New World Translation (1984)\nMon ma ne wuotho gi Yesu (1-3)\nNgero mar jachuoyo (4-8)\nGimomiyo Yesu ne tiyo gi ngeche (9, 10)\nKaka ilero ngero mar jachuoyo (11-15)\nTaya ok um gi gimoro (16-18)\nMin Yesu kod owetene (19-21)\nYesu okueyo yamo mager (22-25)\nYesu oyie ne jochiende odonj ei anguche (26-39)\nNyar Jairo; dhako moro omulo nanga Yesu ma oko (40-56)\n8 Kinde matin bang’e, nowuotho e taon ka taon kod gweng’ ka gweng’ koyalo kendo kolando wach maber mar Pinyruodh Nyasaye. To ji Apar Gariyoka ne ni kode, 2 kod mon moko ma ne osechang kane ogol jochiende kod tuoche kuomgi. Mon-go ne gin: Maria ma niluongo ni Magdalina,* ma jochiende abiriyo nowuok kuome; 3 Joana ma chi Chuza, jal ma ne ochung’ ne od Herode; Susana; kod mon mamoko mang’eny ma ne tiyonegi gi gigegi. 4 Koro ka oganda mang’ongo nosechokore kanyachiel gi joma ne dhi ire mowuok e taon ka taon, nowuoyo kotiyo gi ngero niya: 5 “Jachuoyo moro nowuok mondo ochuo kodhi. To sama nochuoyo, moko ne olwar e bath ndara mi ne onyon-gi kendo winy mag polo nochamogi. 6 Moko ne olwar e lwanda to bang’ twi ne gitwo nikech lowo ne ok ng’ich. 7 Moko ne olwar e kind kuthe, kendo kuthe ma nodongo kodgigo nothung’ogi. 8 Moko to ne olwar e lowo maber kendo bang’ twi, ne ginyago olemo momedore nyadi 100.” Sama nowacho wechegi, nokok niya: “Ng’at ma nigi it ma winjo mondo owinj.” 9 To jopuonjrene nopenje tiend ngerono. 10 Nodwokogi niya: “Un osemiu thuolo mar ng’eyo tiend weche maler moum mag Pinyruodh Nyasaye, to kuom joma odong’, wechego gin mana ngeche, mondo eka kata gineno to ginen kayiem nono, kendo kata ka giwinjo, to wach kik donjnegi. 11 Koro tiend ngerono e ma: Kodhi en wach Nyasaye. 12 Mago ma ne olwar e bath ndara e jogo mosewinjo wach kae to Jachien biro, kendo ogolo wachno ei chunygi eka mondo kik giyie mi oresgi. 13 Mago ma ne olwar e lwanda e joma kosewinjo wachno, girwakogo gi ilo, to gionge gi mise. Giyie kuom kinde to e ndalo tem, gilwar. 14 To mago ma ne olwar e kind kuthe, magi e joma kosewinjo wach, to parruok, gi mwandu, kod mor mag ngimani galogi, kendo gigo thung’ogi chuth ma ok ginyag gimoro motegno maber. 15 To mago ma ne olwar e lowo maber, e joma bang’ winjo wachno gi chuny malong’o kendo maber, gisiko kode kendo ginyago olemo kuom nano. 16 “Onge ng’at ma kosemoko taya to oume gi gimoro kata okete e bwo otanda, kar mano okete e wi gir chungo taya mondo joma donjo one ler. 17 Nimar onge gima opand ma ok bi fwenyore, kata gimoro moum ling’ling’ ma ok bi ng’ere kata matin kendo ma ok bi wuok e lela. 18 Kuom mano, keturu chunyu ahinya kuom kaka uwinjo wach miwachonu nikech ng’at ma nigo ibiro mi momedore, to ng’at ma ongego, kata mana ma oparo ni en-gono ibiro maye.” 19 Koro min mare gi owetene nobiro ire to ne ok ginyal chopo machiegni kode nikech oganda ne thoth. 20 Omiyo, ne oorne wach niya: “Minu kod oweteni ochung’ oko ka gidwaro neni.” 21 En nodwokogi kama: “Minwa kod owetena gin jogi eki ma winjo wach Nyasaye kendo timo.” 22 Chieng’ moro, ne odonjo e yie ka en kod jopuonjrene mokonegi kama: “Wang’aduru wadhi loka nam.” Omiyo, ne giwuok. 23 To sama ne gin e yie gidhi, nindo notere. Eka yamo maduong’ mager nobiro e nam kendo pi nochako pong’onegi yie, mi ne gin e masira. 24 Omiyo, ne gidhi ire mi gichiewe ka giwachone niya: “Japuonj, Japuonj, wachiegni tho!” Eka ne oa malo mochogo yamono kod apaka mi ne gichok kendo nam ne okue. 25 Eka nopenjogi kama: “Ere yieu?” To ne gibedo maluor ahinya mi gihum nono ka giwacho e kindgi niya: “Jali en ng’a gadier? Nimar ochiko kata mana yamo kod pi to giwinje.” 26 Eka ne gigowo e gweng’ mar Jo-Gerasi man loka momanyore gi Galili. 27 Sama Yesu nonyono kama otwo, ng’at moro ma ne nigi jochiende noromo kode koa e taondno. Kuom ndalo mogwaro, ne pok orwako law, kendo ne odak e kar liete to ok e ot. 28 Ka noneno Yesu, nokok mi opodho piny e nyime mowacho gi dwol maduong’ niya: “En wach mane ma in-go koda, Yesu Wuod Nyasaye Mamalo Chutho? Asayi kik isanda.” 29 (Nimar Yesu nosebedo ka chiko jachiendno mondo oa kuom ng’atno. Jachiendno nosebedo ka make matek nyading’eny kendo nosetue ng’atno nyadinwoya gi nyororo kod rateke ka irite, to nojaturo gik motueyego kae to jachiendno miyo odhi kuonde mabor gi kama ji odakie.) 30 Yesu nopenje niya: “Nyingi en ng’a?” Nodwoko kama: “Lijion,”* nimar jochiende mang’eny noyudo osedonjo kuom ng’atno. 31 Kendo ne gisiko ka gisaye ni kik ochikgi mondo gidhi gidonj e abiso.* 32 Koro ne nitie kueth moro maduong’ mar anguche ma ne kwayo kanyo e got, omiyo ne gisaye mondo oyienegi gidhi gidonj e anguchego, mi noyienegi. 33 Eka jochiendego nowuok kuom ng’atno mi ne gidonjo ei anguchego kendo kuethno noringo matek nyaka e geng nam mi ne ginyumore e nam kendo ne githo ei pi. 34 To ka jokwath noneno gima nosetimoreno, ne giringo mi gitero wachno e taon kod gwenge mokiewo kode. 35 Eka ji nowuok e taondno mondo gine gima nosetimore. Ne gibiro ir Yesu mi giyudo ng’at ma jochiende nosea kuomeno, ka koro oserwakore kendo pache ne long’o kendo ka obet e tiend Yesu, mi luoro nomakogi. 36 Joma noseneno mano noluwonegi kaka nosechang ng’at ma ne nigi jachienno. 37 Omiyo, oganda duto moa e alwora mar Jo-Gerasi nosayo Yesu mondo owuog oa e kindgi nikech ne gin gi luoro maduong’. Eka noidho yie mondo odhi. 38 Kata kamano, ng’at ma jochiende nosea kuomeno ne siko ka kwaye ni odhi nyime bedo kode, to nokwero ng’atno niya: 39 “Dog pacho, kendo idhi nyime wacho gik ma Nyasaye osetimoni.” Omiyo, nodhi yore kolando kuonde duto e taondno mangima gik ma Yesu nosetimone. 40 Ka Yesu noduogo, oganda norwake e yo mang’won nimar giduto noyudo gigeno birone. 41 To ne! ng’at moro ma nyinge Jairo nobiro; ng’atni ne en jatelo ma ne tayo e sunagogi. Nopodho e tiend Yesu kendo nochako saye mondo odhi e ode 42 nikech nyare achiel kende ma ne hike dirom 12 ne chiegni tho. Sama Yesu ne dhi, oganda ne thung’e koni gi koni. 43 Koro ne nitie dhako moro ma rembe nosebedo ka chuer kuom higni 12, to pok noyudo chang kuom ng’ato ang’ata. 44 Nodhi ir Yesu gi ka ng’eye kendo nomulo riak nangane ma oko mi gikanyono remo ma ne osebedo ka wuok kuome ne ochok. 45 Omiyo, Yesu nopenjo kama: “En ng’ano momula?” Ka giduto ne gikwer, Petro nodwoko niya: “Japuonj, oganda olwori kendo githung’i koni gi koni.” 46 To Yesu nowacho kama: “Nitie ng’at momula nimar afwenyo ni teko owuok kuoma.” 47 Ka dhakono noneno ni osefwenye, nosudo kokirni mopodho e nyim Yesu, kendo nohulo e nyim ji duto gimomiyo nomulo Yesu kod kaka nochango gikanyono. 48 To Yesu nokone niya: “Nyarwa, yieni osechangi. Dhi gi kuwe.” 49 Ka pod nowuoyo, ng’at moro ma noa e dala jatelocha nobiro ka wacho niya: “Nyari osetho; kik idhi nyime chando Japuonj.” 50 Bang’ winjo mano, Yesu nodwoke kama: “Kik iluor, nyis mana ni in gi yie, to ibiro res nyari.” 51 Ka nochopo e ot, ok ne oyie mondo ng’ato ang’ata odonj kode iye mak mana Petro, gi Johana, gi Jakobo, kod wuon nyakono, gi min mare. 52 To ji duto ne ywak ka gigoyo korgi gi kuyo nikech nyakono. Omiyo, Yesu nowacho kama: “Weuru ywak nimar ok otho, to onindo.” 53 Eka ne gichako nyiere ka gijare nikech ne ging’eyo ni nosetho. 54 To nomako lwet nyakono mowachone niya: “Nyathina, a malo!” 55 Eka much ngima noduogone kendo noa malo gikanyono, mi Yesu nochiko mondo omiye gimoro ocham. 56 Jonyuolne ne mor sidang’, to nochikogi ni kik gihul ne ng’ato ang’ata gima nosetimore.


Legio Maria: Simeo Ondeto: Puonj Simeo Melkio Kuom Rafael Adika, St Peter Manyatta, 1991\nPuonj Simeo Melkio Kuom Rafael Adika, St Peter Manyatta, 1991\nSaa 8:30 Otieno\nRafael Adika Nokaw Kar Wilson Owino\n1. An ang’eyo ni Kadnar Rafael Adika ma wuod Otieno en emobiro kawo kar Wilson Owino nikech aneno ka Owino owadwani ok en Ja Legion Maria.\n2. (Owino) oweyo chike mag Legion, otiyo kod “dikteta” (udikteta), to marani to onge dikteta. Ukabila bende onge.\n3. Aneno ka (Owino) tiyone bund iye. To moloyo nyaka nyocha oyanya marach Bardin’g, ok ayie kode.\n4. Ne owachona maler ni kata Lwanda Magere bende notho. Yawa donge mano en ayany koso? Kara donge en janek?\n5. Ero awinjo ka jomoko luonge (Rafael Adika) ni bradha, to apenjoni kara joma iwirogi donge gin bradha duto? Koso nitiere ng’ato mane ayudo ka Padri?\n6. Jaraten’g ofuwo. Nyasaye okelo gi maber to oloko oduwo mana e buru, kendo onyono gi tiende.\n7. Kata mana an Simeo Melkio, nene akuongo abedo bradha ei Katholik, eka bang’e abedo jatelo mar Misen.\n8. Ng’at matiyone Nyasaye koketo chunye, enie moyudo pok maber. Kata mana elweny kuma nene adhiyeno, tichni maber emomiyo imiyi telo.\n9. Omiyo weche ma ukelo kuoma mang’enygi ok adwargi. Otieno nitie, Kadnar Dean nitie eka Papa Mtakatifu bende nitie.\n10. Ka un kod wach nyaka kal kuomgi kendo nyaka chopie e kom Papa Mtakatifu, kapok okelna. To bende wach chopo mana e kom Papa Mtakatifu ka koro osetamo Kadinache losoe.\nAdika En Kadnar Moromo Chuth\n11. Adika ma wuod Otieno to en Kadnar moromo chuth. Kata mana Daniel Osuri ni anyalo kata wire.\n12. To bende kata kaok awire to en kod teko mar chungo Bishop moseketho chik, kaka moko masero mondeji, Jodoho mopon’go Legion Maria kaegi, mago amiye thuolo ochunggi kabisa, kendo en jakom mar hedkuota mang’iyo kiye mag Kanisa.\n13. Ma emomiyo ne aluonge mondo oaye tije mar lweny obi okonya tich.\n14. Kata mana Ogando, Owenga, mago duto gin jootena, kendo gihera to an bende aherogi.\n15. To jok maluongo Otieno Adika ni bradha to gipar maber, gichayo Nyasaye.\nKadnar Adika En Kadnar Maduon’g\n16. Kadnar Otieno (Adika) en Kadnar maduon’g moriwo Kenya, Uganda, Tanzania; gikonyore kod Kadnar Dean.\n17. Kuonde machande (Kadnar Dean) to uloso kode eka bang’e utero ne Papa Mtakatifu.\n18. Papa Mtakatifu ento en ruoth, oyweyo ayweya mos to chiemo donjo, kendo tije en wuotho kopuonjo wach Nyasaye e pinje, to odhi mana kuma oluonge kod jotelo.\n19. Papa ok en ng’ama tho wuotho awuotha, bende irite maber.\n20. Ero awinjoni jo Mombasa obiro ka. Koro ok abi ndiko barua to abiro wuoyo mana gi dhoga nikech barupena to gichayo makata andiki to onge ng’ama winjo.\n21. Kadnar Otieno (Adika) en kod tije man’geny, gedo bende enie mogedo, kata mond liete gi nyithind kiye bende enie mopidho kae.\n22. Ka aorone kata jootena to omiyo pesa maber, samoro Elfu apar kod abich. Yawa, mano donge en jatich.\n23. Owino owadwani ento osechaye, en Nyasaye biro tieko wachne.\n24. To in Kadnar Dean, mak Kadnar Otieno mondo okonyi tich motegno.\nRuoth Ok Dwar Jodolo Ma Jodoho Gi Joser Mon\n25. Jodoho to ok adwar, gi joser mon kaka Ong’awo kod Alexus Ogola, gin to Nyasaye nonegi.\n26. Muga ni, ento en apuoyo, kik ukete etiendu. To kukete e tiendu to ok unukomie kodha. Nene oyako gigena Tanzania kendo sani oyuoro kae, tang’neuru.\n27. Piny to rach, ok aneno ka piny ber. Remo biro chuer e piny kendo ji biro tho ahinya. Lemo ema mondo obed man’geny.\n28. Jogena muchayo ni ok riekgi, magi emabiro konyou. Jootenagi ema mondo obed jooteu nyaka chopi githo.\n29. To ketho mar ng’ato ema mondo ogole, to mana koseyale moyudni oketho adier. To ok (gol) mar Ukabila, mano to adagi.\nChiemo Mondo Ochoki\n30. Jonathan Otieno to ohera ndi, omiya nyaka mtoka matinde amiyo Keya cha. To tich mane amiye mar Jakom Legion Maria piny mangima to aneno ka ok onyal, tijno otek.\n31. Kata kamano, Keya nitie biro kawo kareno. Keya bende en wuoyi chuth, oromogo, onge gima oreme kata achiel.\n32. Owenga mondo gichok cham giterna Jerusalem, Kodero, kata mana Manyatta, mondo nyithinda oyud chiemo.\n33. Bishobegi to tinde odong’ ne sero mon gi chamo pesana. Gin to mach noluw piergi tiir, motimo kamano.\n34. Ofis mane achako gero kata ng’ama konya onge, mana pesana mag mos ema agedogo to ofis to mar Legion Maria.\n35. Bishobe okwamo e pesa. Nyathi ma Maurice (Akelo) ema chandore kae gin kod Deacon Martin. Wuod Sewe ni ento osiko etienda kae. Komiya matin to apogo moko dhi e simiti to moko dhi e kuoyo, moko bende achamo.\n36. Od Mama Efeso e chande okwamo, ji odagi golo pesa.\n37. Jomoko wacho ni Maurice (Akelo) chamo pesa. Adier asedak kode higni mathoth to timbe mag chamo pesa to oonge go, bende pok aneno kuome, to bende kuma itiye ema ichieme.\n38. Kata wuod Sewe ni eri an kode kae, pok ochame pesana moro, pok aneno. Ka amiye ni okanna to okano maber kaka amiyeno.\n39. To nyathi Okodo ni ento en “over-all”, oriwo jogi duto. Enie motelonegi kata gichaye kamano, enie jatelo bende enie wang’a. Osekedo ka ong’iewo simiti migerogo ofis. Ka amiye (pesa) to oringo piyopiyo e duka.\n40. Wach ofis to adwaro keto e lwet Rafael Otieno, mondo ogo harambee maduon’g mondo otiekgo ofisno. En bende ofis mare ni kanyo, kohero ni oweye to wachne, en ma ibiro nyiere.\n41. Jok maricho maok adwar: ma Odhiambo Oluoch, omaya Trustee mara malit gin kod Muga, gin to ok adwargi. Bende nene anyisou ni ok adwargi.\n42. Ong’awo sero mana chiega ma Josephina Adhiambo, luokone nyaka “under” maiye, ento mach oluw piere tiir.\n43. Muga nene obiro wuonda kokelona kalatas mondo agoye sei, donge nene adagi. Odhiambo Oluoch to ok adwar, unto ero uhere nikech omiyou pesa kendo usero kode mon.\n44. Anto adage chuth, to kodwokona Trustee mara to aonge kode gi wach. To altach Nyasaye to kik onyon gi tiende.\n45. Kohero to odhi omadh kong’o, kong’o bende omadho pile. Ento en Jasiasa, obed abeda e siasa kuro, ng’ama dware mondo oluwe e bunge gidhi gimadh kode kong’o kuno. Jochiende orado kendgi.\n46. Okawo mon okinyi gi odhiambo to ni ok awachi, adagi. An kata ok omiya pesanego, nyithinda nitie pidha pile. Joma luwe ni koro omeu, wachgi.\n47. Unto oloyou. Kosemiyou pesa to koro uluwo mana piere.\n48. Ng’a madwaro mayi giri misechandorigo. Ogoya malit ne wach Legion Maria. Wuod Adera ni omuk lekene ne wach Legion Maria.\n49. Jachien en wuod achach, malaika to en wuod Nyasaye. Joma ohere oluwe gidhi kode e mach. An mano e wachna.\nPuonj Simeo Melkio, Boro Mission, 18/10/1981\nPuonj Simeo Melkio, St. Peter Manyatta, Kisumu, 5/...\nPuonj Simeo Melkio, St. Peter Manyatta, Kisumu, 31...\nPuonj Simeo Melkio, Jerusalem Amoyo, 7/6/1987\nPuonj Simeo Melkio, Nazareth Mission, 7/6/1973\nPuonj Simeo Melkio, Nazareth Mission: Simeo Wuod N...\nPuonj Simeo Melkio, Jerusalem Amoyo, 11/5/1979\nPuonj Simeo Melkio, St Mary Makongeni, Nairobi, 16...\nPuonj Simeo Melkio, Jerusalem Amoyo 1/8/1979\nPuonj Simeo Melkio, Mombasa Magongo, 6/6/1970\nPuonj Simeo Melkio, Nakiga Uganda, 25/6/1969\nPuonj Simeo Melkio, Nzoia Efeso, 27/1/1974\nPuonj Simeo Melkio, Nakiga Uganda, 24/6/1969\nPuonj Simeo Melkio, Bondo Nyapiedho, 16/7/1989\nPuonj Simeo Melkio, Jerusalem Amoyo, 30/7/1984\nPuonj Simeo Melkio Kopango Kombe Legion Maria, Ura...\nPuonj Simeo Melkio Kuom Rafael Adika, St Peter Man...\nDuond Simeo Melkio, Efeso Nzoia, 27/12/1990\nPuonj Simeo Melkio, Nazareth Mission, 27/11/1974\nDuond Simeo Melkio, Jerusalem Amoyo, 2/8/1981\nPuonj Simeo Melkio, Usenge 1977, OD Ayubu, Part 1


Cricket: Odoyo, Onyango to coach Kenya team\nThomas Odoyo and Steve Tikolo arriving from an international tournament. Odoyo has been named as an interim coach replacing Tikolo.\nUpon return from Namibia, CK appointed Kassamali as an interim coach but Sports News Arena has learned that he failed to impact any positive changes after the team’s two wins over Namibia and the players 'gave him a hard time in training'.


Fweny 13 - Holy Bible [Luo Bible 2020] - (Fwe 13)\nKendo ondiek malichno nochungʼ e dho nam. Eka naneno ondiek moro magalagala kawuok aa e nam. Ne en gi tunge apar kod wiye abiriyo. To nosidho osimbo apar e tungenego, kendo wich ka wich nondikie nying marach ma yanyo Nyasaye.\nOndiek mane anenono ne chalo gi kwach, to tiendene ne chalo tiende dubu, kendo dhoge ne chalo gi dho sibuor. To thuol mangʼongono nomiyo ondiegno tekone gi kome mar duongʼ gi lochne duto.\nAchiel kuom wi ondiegno ne nenore ka gima ogo lero mar tho, to wiye mane ogo lerono nosechango. Ji duto manie piny nohum nono, kendo negiluwo bangʼ ondiegno.\nTo ji nolamo thuol mangʼongono nikech nosemiyo ondiek malichno tekone owuon kendo negilamo ondiek malichno ka gipenjo niya. “En ngʼa machal gi ondiek malich?” Ere ngʼato manyalo kedo kode?\nEka nochako wuoyo koyanyo Nyasaye kendo koketho nyinge kod kar dakne, kaachiel gi joma odak e polo.\nBende nomiye teko mondo oked gi jomaler mag Nyasaye kendo ologi, kendo nomiye loch kuom dhoudi duto, gi ogendini kod dhok duto miwacho gi pinje duto.\nNgʼat man-gi it, mondo owinji!\nKa ngʼato onego ter e twech to twech machalo kamano ema nyaka odhiye. Kendo ka ngʼato onego negi e lweny gi ligangla to liganglano ema nyaka negego. Ma e kinde ma jo-Nyasaye onego timie kinda kendo bed gi yie motegno.\nEka naneno ondiek malich machielo kawuok ei piny. Ne en gi tunge ariyo machalo gi mar nyarombo, to nowuoyo kaka thuol mangʼongo wuoyo.\nNotimo honni madongo ma kata mana mach nomiyo lor oa e polo, kabiro e piny ka ji duto neno.\nNomiye teko mondo omi gima ket mar ondiek malich mokwongo muya, mondo owuo kendo one ni jogo duto mane otamore lamo gima ketno onegi.\nBende nochuno ji duto, jomatindo gi jomadongo, jo-mwandu kod jochan, wasumbini gi joma ni thuolo, mondo oket kido e lwetegi ma korachwich kata e lela wengegi,\nmondo ngʼato angʼata kik ngʼiew kata loko gimoro amora, makmana ka en gi kidono ma en nying ondiek malichno kata namba mochungʼ kar nyingno.


Kama Jaluo yude Joluo wadgi\nGIK MA DWARORE\nNjugu ma oswagi e pany\nRatuon (Ok ochunore)\nKaw chak mopoto\nRiw gi njugu mayom moswagi e pany\nLung'gi e aguch tedo aye iket e mach\nRit ma chwakre\nMed mor Nyaluo (Mor dhiang')\nKet ne welo gi rabuond nyaluo\nperry AKINYI NYAR KATEG JERA\nTEDO ALOT DEK\nGIK MA DWARORE:\n1. Alot dek mayom.\n2. Pi maler.\n3. Chak mar chieu [ma ok opoto]\n4. Chumbi/ratuon/gir kado. [ok ochuno]\n5. Mo mar dhiang'. [ok ochuno]\nYOR TEDO DEK\n1. Dond it alot mayom to KIK inga'di. [mondo kik alot bed makech.]\n2. Ol pi ma oromo ei agulu/sufuria, bang'e iket e wi mach maliet.\n3. Chwak pi ma yieny bang'e kaw alot inyum eiye.\n4. Ti kod oliho/oludh kuon matin mar tedo alot, ka isinyo go alot seche duto ma otemo thulore malo.To KIK iloke seche duto ma ochiek. [ma temo duoko kech ne chien.]\n5. Lok alot dichiel kende ka iparo ni ochiegni chiek.Med chwake mos nyaka pi rum.\n6. Olie chak mondo ochwakre go kendo mos ka iduoko mach chien. Ka kado ose dok chien to inyalo ole mo mar dhiang' mana moromo ae to ichwako kuom seche matin kende to igolo oko kendo inyalo toko chiemo ni gi kuon kata gimoro amora ma diher chame godo.\nDEK MA OKWOGI\n7.Bang' ka ose chiek to inyalo mure pile ka iole chak kod mo mar dhing' matin nyaka chieng ma ineno ka koro alot ose makore kendo mit ae to inyalo chame kaka idware.\nAN BETTY NYAR SUBA.\nKawuono ahero puonjo yawa man loka piny wasungu tedo nyoyo. Ang'eyo ni nwang'o oduma kod oganda samoro osemono yawa man loka mang'eny tedo nyoyo. To kata kamano nitieye kaka inyalo timo ma ited nyoyo mamit mana machiegni gi ma dala.\n1. Dhi e duke madongo mag chiemo mondo inyiew odumb ondelo ma odiero dendo ni popcorn. Oganda motuo bende inyiew. Inyalo yudogi ka otwegi e jwala mar ratil achiel kata ariyo.\n2. Kaw oduma aye ibidi e pi ka pok idhi tich kata kapok inindo mondo obidre seche ma bwora.\n3. Law oduma gi e pi mang'ich aye iketi e kendo mondo ochiegi kuom seche ariyo. Sama oduma chiekno to bid oganda bende e pi mang'ich.\n4. Bang' seche ariyo to law oganda bende aye iolie oduma man e kendo. Seche gi bende inyalo pere chumbi moromo ewi nyoyo. Dhi nyime kod chweko kuom saa achiel kendo kata nyaka oganda chiegi.\nNyoyo kose chiek, to koro tok atoka, mondo inyam gi nyuka, kata chai. Jo kapango bende ma dhoggi mit nyalo chiele mana kaka ichielo ringo. Alot bende inyalo riwe.\nKa ne asomo thurwa Ugenya, ne iwewa ga saa auchiel sama jopuonj dhi chiemo ni wan bende wadhi wagagi. Seche mang'eny ne wabet ga mana e tie yien moro e skul ka warito mondo saa aboro ochopi mondo wadogi e klas. Samoro ka ne an gi otonglo na moro ma adiyora godo to ne anyalo nyiewo niang' anyam. To samoro ka kech ne obemba ahinya, to anyamo ng'wech nyaka dala, mondo miyo omiyae gimoro anang'. Chiemo mane mora ga ahinya ka ayudo ne en kuon gi chak moa e ko ka pok opuo.\nTinde adak mabor gidala, to chak gi kuon to pod ahero ndi. Kuon to ang'eyo ni uduto ung'eyo tedo, kose? Koro adwaro mana nyisou kaka dilos chak ma mit ma chiegni mana chalo gi chak moa e ko.\n1. Nyiew 100% lambjus (100% concentrated lemon juice).\n2. Kaw chak mang'ich moa e frija aye iol e glas kar moromi madho. Per lambjus moromo kijike ariyo madongo ewi chak.\n3. Medie sukari moromore gi milmili mar dhogi. Rude chuth.\n4. Weye dakika ariyo kata adek mondo opotno.\nKoro yuom ayuoma chak gi kuon kata gi rabuon ka iyudo.\nAn Akelo Nyar Kager\n(mok bel kod kal)\n( rapim moromo ji ang'wen)\nGIK MA NYAKA IBEDGO\nmok bel ( nus agwata matin)\nmok kal ( nus agwata matin)\npim pi moromo agwatni abich manie diere\nratuon (sukari) moromo\n1. Ket mogo ei agulu matin mar bago nyuka (kimbo mar jwala), ketie pi moromo kendo irude kod oluthkuon (oliho). Ume kato ikete kama mormor kuom odiechieng achiel, ndalo ariyo kata adek luwore gi kaka idware.\n2. Bang'e inyalo chako rude kod oluthkuon kendo imedie pi matin, chwak pi e sufria manie diere, ole e pi mose chwakore maliet, kochakore kanyo to koro irude nyaka ine ni ochako poto, mano nyalo kawo thuolo maromo dakika abich kod dire ka ineno kopoto ahinya to med pi matin, ket sukari kaka diher. Onego madhe ka oliet kata ka\n( Adhiambo Nyar Kano Kochogo)\n*Agoko Diel, kata agoko Rombo, kata Agoko Dhiang' kaponi idwaro agoko mabup manyalo yieng'o jokwath k' okwodo.\n* Yiend kang'o motwo (mboto) kata chuk mach madhedhni , apilo kod chumbi.\nPedh agoko gi kabund iye e wi sing'nge ka yien osewang' ma olokore chuk. Bang' ka agoko osebulore gi kabund iye, loke gi ka dier ng'eye. Eseche ma obuloreno, ema bende iporoe chumbi. Ka ok idwar poro chumbi, to inyalo budo chumbi e\nokombe. Inyalo tiyo kod chung bel. Ling' chung' ei okombe to ka chung' osenyodho pi chumbi to kir pi chumbi no ewi agoko ka nyidho. Kik ikir mang'eny ma nyalo nego mach.\n* Ka ineno ni agoko osebulore moromo maok rengni kaka otwo, to gole mapiyo. Rit okwe mondi kae to ichak kenge. Bang' ka ise kenge, nginj apilo gi lith lweti matindo tindo kae to ikir ewiye. Ka ihero to bende inyalo kengo nyanya mochiek makwar bende ewiye kanyo. Pi olemo mar ndim bende inyalo biyoe matin mar medo ndadho. Chame kod kwon to en heroni kata jo chiemo mamoko bende. Kwon ma ichame go bende en heroni. Inyalo chame kod kwon kal kata kwon bel. To kata kamano kwon kobali mit kode ahinya.\n(Nyakwar SEKO gORWA)\nNgat man kod yor tedo moro ma diher puonjo ogandawa bende damor ka ondiko ka\nCopyright © 1999, 2000 Jaluo.com


Ang’o Momiyo Ji Tho? | Penjo ma Ji Nigo e Wi Muma\nSOM E Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bambara Bicol Bislama Bissau Guinean Creole Bulgarian Catalan Cebuano Chavacano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Dangme Danish Dhok mar Ranyisi ma Mexican Dhok mar ranyisi ma Amerka Dholuo Dutch Efik Estonian Ewe Faransa Faroese Fijian Finnish Fon Ga Georgian German Greek Greenlandik Gun Haitian Creole Hausa Hawaiian Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kazakh Kikamba Kikuyu Kinyarwanda Kirghiz Kiribati Kirundi Kisungu Korean Kyangonde Latvian Lingala Lithuanian Luganda Macedonia Malagasy Malay Malayalam Maltese Mambwe-Lungu Mapundugun Mongolian Moore Myanmar Nepali Norwegian Nyungwe Nzema Ossetian Pangasinan Papiamento (Aruba) Papiamento (Curacao) Pennsylvania German Persian Polish Portuguese Portuguese (Portugal) Quechua (Ayacucho) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Somali Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tongan Tsonga Turkish Turkmen Twi Uighur (Cyrillic) Ukrainian Urdu Venda Vietnamese Xhosa Yoruba Zulu\nOk en gima rach wuoro gimomiyo ji tho, to moloyo ka ng’at mwahero e ma otho. Muma wacho niya: “Richo e lit ma kelo tho.”—1 Jo-Korintho 15:56.\nAng’o momiyo ji duto gin joricho kendo githo?\nAdam gi Hawa ma ne gin dhano mokwongo, notho nikech ne ok giluwo kaka Nyasaye nochikogi. (Chakruok 3:17-19) Ne nyaka githo nikech ne ging’anjo ne Nyasaye ma e “soko mar ngima.”—Zaburi 36:9; Chakruok 2:17.\nRicho Adam ne omako kothe duto. Muma wacho kama: “Kaka richo nodonjo e piny kokalo kuom ng’ato achiel, kendo tho nobiro kokalo kuom richo, tho nolandore kuom ji duto nikech giduto ne gisetimo richo.” (Jo-Rumi 5:12) Ji duto tho nikech giduto gin joricho.—Jo-Rumi 3:23.\nKaka ibiro tiek tho\nNyasaye singo ni kinde biro ma obiro ‘golo tho nyaka chieng’.’ (Isaiah 25:8) Mondo Nyasaye otiek tho chuth, nyaka okwong ogol gima kelo tho, ma en richo. Obiro timo kamano kokalo kuom Yesu Kristo, ma e jal “ma golo richo mar piny oko.”—Johana 1:29; 1 Johana 1:7.\nNgima kod Tho Dwoko Penjo ma Ji Nigo e Wi Muma\nGima Muma Wacho e Wi Ngima kod Tho\nBe nitie gimoro madhi nyime bedo mangima sama ng’ato otho? Be wan gi chuny ma ok tho? Jomotho ni kanye?


Hibrania 1 - Holy Bible [Luo Bible 2015] - (Hib 1)\nChon Nyasaye nomiyo jonabi owuoyo gi kwerewa e yore mang’eny kendo mopogore opogore,\nto e ndalo mogikgi, Wuowi owuon ema osebedonwa wach Nyasaye. En ema Nyasaye osekete wuon gik moko duto, kendo en ema osemiye chueyo gik moko duto.\nKaka nyinge mar Wuowi mane omiye duong’ moloyo nying malaika, e kaka obedo maduong moloyo malaika.\nOnge malaika moro mane Nyasaye owachone ni, “In e Wuoda: tinendeni asedoko Wuoru,” kata mane owacho kuome ni, “Anabed wuon mare, kendo enobed wuoda.”\nTo bende kane Nyasaye chiegni kelo Wuode makayo e piny, to ne owacho niya, “Malaika duto mag Nyasaye mondo olame.”\nKa owuoyo kuom malaika to owacho niya, “Nyasaye loko malaikane yamo. Oloko jotichne ligek mach.”\nTo ka owuoyo kuom Wuowi, to owacho niya “A Nyasaye, lochni nosik nyaka chieng’, kendo irito piny gi adiera.\nIhero timbe makare, to imon gi timbe maricho. A Nyasaye, mano emomiyo Nyasachi oseyieri ruoth, mowiri gi mo, komiyi mor mang’eny moloyo mor mosemiyo jowadu.”\nBende owacho niya, “A Ruoth, kar chakruok in ema nichweyo piny, kiketo mise mare, kendo ne iseloso polo gi lueti iwuon.\nGin to ginirum, in to isiko mochwere. Giduto ginidog moti, kaka law doko moti,\nmi iniban-gi ka law abola, kendo inilokgi kaka iloko law. In to isiko mana in, kendo hiki ok norum.”\nNyasaye pok onyiso malaikane moro ni, “Bed e bada korachwich ka, nyaka chop aket wasiki obed raten tiendi.”\nKamano waneno ni malaika gin mana roho matiyo ni Nyasaye. Nyasaye orogi mondo gikony joma biro yudo warruok.


Filipi 1 - Holy Bible [Luo Bible 2015] - (Fil 1)\nPile ka aparou to agoyo erokamano ni Nyasacha,\nkendo pile ka alemonu to alemo gi mor,\nnikech kony ma usekonyago e tich lando Injili, chakre chieng’ mokwongo nyaka chil kawuono.\nEn kare mondo apar kamano kuomu uduto, nikech aherou ahinya, kendo nikech uduto uriworu koda e ng’wono ma Nyasaye osemiya mar bedo e tuech, kendo mar temo siro adiera mar Injili kendo jiwo.\nNyasaye ong’eyo ni awacho adier ni hera matut ma aherougo oa mana kuom Yesu Kristo owuon.\nAlemo ni mondo herau omedre mathoth ahinya kuom rieko gi ng’eyo duto,\nmondo ubed gi rieko mar yiero mana gima kare kende. Kamano unubed maler kendo maonge bura chieng ma Kristo obiroe,\nka ngimau ogundho gi timbe mabeyo duto ma Yesu Kristo kende ema nyalo chiwo mondo Nyasaye oyud duong’ gi pak.\nOwetena, adwaro mondo ung’e ni gik ma osetimorena osemiyo Injili omedo landore\nnimar askeche ruoth duto, kod jomoko man kaeri, ong’eyo ratiro ni an e tuech nikech an jatich Kristo.\nBende bedona e tuech kamano osemiyo owete mang’eny omedo bedo gi yie motegno kuom Ruoth, omiyo koro gilando wach gi chir, maonge luoro.\nJoma chunygi lergo timo kamano nikech gihera kendo ging’eyo ni Nyasaye osemiya tich mar kedo ni Injili.\nJi moko to lando wach Kristo ka parogi ok ler, kendo gidwaro mana ni mondo gin giwegi ema giyud duong’. Giparo ni ka gitimo kamano to gibiro medona chandruok e tuech.\nTo onge wach! Amor, nimar wach Kristo ilando e yore duto, bed ni en yor wuondruok kata yor adiera, kedo abiro medo bedo mamor,\nnikech ang’eyo ibiro resa nikech ulemona, kendo nikech Nyasaye osemiya Roho mar Yesu Kristo mondo okonya.\nAn ka angima, to ngimana en Kristo, to ka atho, to tho kelona ohala.\nTo ka bet mangima e ringruok nyalo miyo ati tich moro maber, to kara ok ang’eyo gima dayier,\nnikech gik moko ariyogo beyona duto. To agombo ahinya ni aa, mondo adhi abed gi Kristo, nikech mano ema dibedna maber moloyo.\nTo ka amedo bedo mangima e ringruok, to mano dikonyu moloyo.\nAonge gi kiawa kuom mano, omiyo ang’eyo ni anabed mangima, kendo nasik kodu, mondo akonyu udongi kendo ubed mamor kuom yie.\nKamano, ka achako abedo kodu kendo, to unumed bedo mamor koda kaka owadu kuom Kristo Yesu.\nTo koro nyaka une ni ngimau mapile obedo mowinjore gi Wach Maber mar Kristo. Kata ka abiro nenou, kata ka ok abiro, to adwaro winjo ni uchung’ motegno gi chuny achiel, mondo uked ni adiera mar Wach Maber.\nNyasaye onyisou ni oherou, ok mana nikech osemiyo uyie kuom Kristo kende, to nikech osemiyo uneno masira bende nikech en.


Joma “Nyasachgi en Jehova” | Puonjruok\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Korean Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Finnish Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kisungu Kongo Korean Krio Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Mam Marathi Mauritian Creole Maya Mazatec (Huautla) Mixe Mizo Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Jogo gimor, ma Nyasachgi en Jehova.”—ZAB. 144:15.\nNE ANE KINYALO DWOKO\nEn kinde mane ma Jehova nochako bedoe gi joge e piny?\nJo-Israel ne dhi bedo nade oganda mar joneno?\nJo-Israel nolokore nade moweyo Jehova, to Jehova nokoro ang’o?\n1. En paro mane ma jomoko nigo kuom jogo ma lamo Nyasaye e pinyka?\nJI MATHOTH e piny sani oyie ni dinde madongo bed ni gin maluongore ni Jokristo kata ooyo ok kony dhano e yo mowinjore. Jomoko bende oyie ni dinde machalo kamago ok puonj adiera e wi Nyasaye kendo timbegi oba nyong’, omiyo Nyasaye ok nyal yie kodgi. Kata kamano, giwacho ni nitie joma lamo Nyasaye gadier ei dindego duto kendo ni Nyasaye oyie kodgi. Ok gine gimomiyo jogo onego owuog e dinde mag miriambogo kendo gilam Nyasaye ka gin joma beyo lilo. To be mano e paro ma Nyasaye nigo? We wane ane dwoko mar penjono ka wanono gima Ndiko wacho kuom jotich Jehova chakre kinde machon.\nJOMA NYASAYE NOTIMOGO SINGRUOK\n2. Gin jomage ma nobedo jo Jehova ma noyiero, to ang’o ma ne miyo gibedo mopogore gi jomamoko? (Ne picha manie chak sulani.)\n2 Chiegni higini 4,000 mosekalo, Jehova noyiero jomoko mondo obed joge e piny. Ibrahim, ma ne oluong ni “wuon ji duto ma yie,” ne en kwar joma Nyasaye noyierogo ma kwan-gi ne chopo miche. (Rumi 4:11; Chak. 14:14) Ruodhi mag Kanaan ne nene kaka “jaduong’ mar Nyasaye” e kindgi kendo ne gimiye luor ahinya. (Chak. 21:22; 23:6) Jehova notimo singruok gi Ibrahim kod nyikwaye. (Chak. 17:1, 2, 19) Nyasaye nonyise kama: “Ma e singruokna, ma unumaki, mobedo kindwa kodi gi kothi bang’i: kwonde ng’ato ma dichwo noter nyange. . . . Mano nobedi ranyisi mar singruok mobedo kindwa kodu.” (Chak. 17:10, 11) Kuom mano, Ibrahim kaachiel gi joma chwo duto ma ne odak e ode ne oter nyange. (Chak. 17:24-27) Nyange ne en ranyisi mineno manyiso ni nyikwa Ibrahim kende ema notimgo singruok mar bedo gi winjruok makende gi Jehova.\n3. Ere kaka nyikwa Ibrahim nomedore mobedo oganda mar ji?\n3 Nyakwar Ibrahim ma ne iluongo ni Jakobo kata Israel, ne nigi yawuowi 12. (Chak. 35:10, 22b-26) Bang’e, yawuowigo ema nobedo joma otelo ne dhoudi 12 mag Israel. (Tich 7:8) Kane kech moro owuok, Jakobo gi joode ne odar odhi Misri kama chiemo ne nyalo yudoree. Kuno e kama achiel kuom yawuot Jakobo ma nyinge Josef, noketi mondo ochung’ ne tij uso chiemo. (Chak. 41:39-41; 42:6) Kwan mar nyikwa Jakobo nomedore ahinya ma gibedo “oganda mar ji.”—Chak. 48:4; som Tich Joote 7:17.\nJOMA NYASAYE NOWARO\n4. Kane yawuot Jakobo odhi Misri, winjruok e kindgi gi Jo-Misri nobedo nade?\n4 Nyikwa Jakobo nobedo Misri kuom higini mokalo 200 ka gidak Goshen machiegni gi dho Aora Nile. (Chak. 45:9, 10) Kuom chiegni higini 100, Jo-Israel nodak gi kuwe e kind Jo-Misri. Ne gidak e taonde matindo mag Misri ka gipidho jamni maggi. Farao norwakogi maber nikech nong’eyo Josef kendo nogene ahinya. (Chak. 47:1-6) Jo-Misri ne ok ohero joma pidho rombe. (Chak. 46:31-34) Kata kamano nochunogi dak gi Jo-Israel nikech ne nyaka giwinj gima Farao owacho.\n5, 6. (a) Ngima jotich Nyasaye nolokore nade e piny Misri? (b) Nores ngima Musa e yo mane, to ang’o ma Jehova notimo ne joge?\n5 Bang’ kinde, kuwe ma ne nitie e kindgi norumo apoya nono. Muma wacho kama: “Koro ruoth manyien nochungo e Misri, ma ne ok ong’eyo Josef. Kendo nowacho ni joge niya, Neuru, jo ma nyithind Israel ng’eny kendo tek moloyowa. Mi Jo-Misri nomiyo nyithind Israel tiyo gi teko; ne gimiyo ngimagi doko makech gi tich mager, e tich lop mwono, gi matofali, kod kit tich duto mar puothe, kuom tichgi duto ma gimiyogi tiyoe gi teko.”—Wuok 1:8, 9, 13, 14.\n6 Farao manyienni nogolo chik mondo nyithind Jo-Israel duto ma yawuowi oneg sama inyuologi. (Wuok 1:15, 16) Mano e kinde ma ne onyuole Musa. Kane ojadweche adek, min-gi nopande e togo manie Aora Nile, kama nyar Farao noyudee. Nyakono nakawe ka nyathine. E kinde ma Musa pod ne nyathi mayomno, Nyasaye notayo weche ma min mare Jokebed ema opidhe, to mano nomiyo Musa obedo jatich Jehova. (Wuok 2:1-10; Hib. 11:23-25) Jehova ‘nong’iyo’ moneno kaka joge ne chandore kendo nong’ado mar resogi kotiyo gi Musa. (Wuok 2:24, 25; 3:9, 10) Omiyo ne gidhi bedo joma Jehova ‘owaro.’—Wuok 15:13; som Rapar mar Chik 15:15.\n7, 8. Ere kaka jo Jehova nobedo oganda maler?\n7 Kata obedo ni Jehova ne pok ochano Jo-Israel mondo obed oganda, pod nokawgi kaka joge. Nowacho ne Musa gi Harun mondo odhi onyis Farao niya: “Kama e kaka Jehova Nyasach Israel owacho, We joga gidhi, mondo gitimna sawo e thim.”—Wuok 5:1.\n8 Nyasaye nokelo masiche apar kendo ne onego Farao gi jolweny mage e Nam Makwar mondo ores Jo-Israel owuog e bwo sand mar Jo-Misri. (Wuok 15:1-4) Bang’e kapok dweche adek orumo, Jehova notimo singruok gi Jo-Israel e Got Sinai kendo nosingorenegi kama: “E momiyo koro ka nuwinj dwonda adieri, kendo mako muma mara, eka unubedna libamba moyier e kind libembini duto: . . . oganda maler.”—Wuok 19:5, 6.\n9, 10. (a) Kaluwore gi Rapar mar Chik 4:5-8, ere kaka Chik noketo Jo-Israel obedo mopogore gi ogendini mamoko? (b) Jo-Israel nonego onyis nade ni gin ‘oganda maler ne Jehova’?\n9 Kane pod gin Misri kendo kapok gibedo wasumbini, Jo-Israel ne ochan e kidienje matindo tindo mirito gi wiye udi, tiende ni jodongo. Mana kaka jotich Jehova machon, wiye udigi ema ne bedo kaka ruodhi, jong’ad-bura, kod jodolo e utegi giwegi. (Chak. 8:20; 18:19; Ayub 1:4, 5) Kata kamano, Jehova notiyo gi Musa e miyo Jo-Israel chike ma ne dhi ketogi mopogore gi ogendini mamoko. (Som Rapar mar Chik 4:5-8; Zab. 147:19, 20.) Chikno nowalo jomoko obed jodolo mar ogandano, to “jodongo” ema ne ng’ado bura nimar nomigi luor nikech rieko kod lony ma ne gin-go. (Rapar 25:7, 8) Chikno noketo ne ogandano chenro ma ne nyiso kaka onego gilem kendo kaka onego gidag.\n10 Matin nono kapok Jo-Israel odonjo e Piny Manosingi, Jehova nonwoyonegi chikene, kendo Musa nonyisogi kama: “Jehova osehulo kuomi kawuono kaka nibedi joge ma en owuon oyiero, kaka osesingoni, kendo in mondo irit wechene duto mochiko: mi enoting’i malo kuom ogendini duto moseketo, mar bedo pak, kod nying’, kod duong’; kendo mondo ubedi oganda maler ni Jehova Nyasachi.”—Rapar 26:18, 19.\nJOMA WUOK E OGENDINI MAMOKO NE ORWAKI\n11-13. (a) Gin jomage ma bende noriwore gi oganda Israel? (b) Ng’ato ang’ata ma ne ok Ja-Israel to ne dwaro lamo Jehova ne nyaka tim ang’o?\n11 Kata obedo ni koro Jehova noseyiero ogandane e piny, ne oyie ne joma wuok e ogendini mamoko odag gi Jo-Israel. Noyie ne “oganda ma moko mayore” ma ne ok gin Jo-Israel moriwo Jo-Misri mondo odhi gi Jo-Israel kane iresogi mondo giwuog Misri. (Wuok 12:38) E kinde masira mar abiriyo, “jotich mag Farao” moko ma ne oluoro wach Jehova nobedo moko kuom joma nowuok gi Jo-Israel e piny Misri.—Wuok 9:20.\n12 Mana kapok Jo-Israel ong’ado Jordan mondo gidonj e piny Kanaan, Musa nonyisogi ni ‘giher joma welo’ ma ne nie kindgi. (Rapar 10:17-19) Oganda ma Nyasaye noyierono nonego orwak joma wuok e ogendini mamoko ma ne oyie luwo chike Musa. (Lawi 24:22) Joma wuok e ogendini mamoko nobedo jotich Jehova kaka Ruth Nya-Moab ma nonyiso Naomi Nya-Israel niya: “Jogi nobed joga, kendo Nyasachi nobed Nyasacha.” (Ruth 1:16) Joma ne wuok e ogendinigo noyie tiyo ne Jehova kendo joma chwo e kindgi ne yie mondo otergi nyange. (Wuok 12:48, 49) Jehova norwakogi mondo gibed achiel kuom joma nie ogandane moyiero.—Kwan 15:14, 15.\nJo-Israel rwako ng’at moa e oganda mopogore gi margi ei hembgi (Ne paragraf mar 11-13)\n13 Kane iwalo ne Jehova hekalu ma Suleman ogero, lamo ma Suleman nogolo nyiso ni Jehova noyie gi joma ok gin Jo-Israel. Suleman nokwayo kama: “To ng’at mawendo, ma ok ng’at jogi Israel, ka nobi koa e piny mabor nikech nyingi maduong’, gi lueti matek, gi badi morie; ka gibiro kendo gilemo ka momanyore gi odni, eka iwinji gie polo, mana gie kar dakni, kendo itim moromo gi mago duto ma ng’at mawendo okwayoi; mondo dhout piny duto ong’e nyingi, kendo giluori, mana kaka jogi Israel luoroi, kendo mondo ging’e kaka odni masegero to iluongogo gi nyingi.” (2 Weche 6:32, 33) Mana kaka ne timore e kinde Yesu, ng’ato ang’ata ma ne ok Jo-Israel to ne dwaro lamo Jehova ne nyaka bed e kind joge ma notimogo singruok.—Joh. 12:20; Tich 8:27.\nOGANDA MODOKO JONENO\n14-16. (a) Jo-Israel ne onego obed oganda ma joneno mag Jehova e yo mane? (b) Jotich Jehova me kindegi nyaka tim ang’o?\n14 Jo-Israel ne lamo Jehova Nyasachgi, to ogendini mamoko ne lamo nyisechegi giwegi. E kinde janabi Isaya, Jehova nopimo chal ogendini mamoko gi kes manie kot. Nomiyo nyiseche ogendinigo thuolo mar chiwo joneno maggi mondo onyis kabe gin nyiseche madier. Nowachonegi kama: “Ogendini duto mondo gichokre kaachiel, ji duto mondo gichokre: ng’ano kuomgi manyalo hulo ma, kendo nyisowa weche ma yande obedoe? gikel joneno ma gingo, mondo gibedi jo molo wach: mondo giwinj, mi giwachi ni Ma e wach maradier.”—Isa. 43:9.\n15 Nyiseche mag ogendini mamokogo ne ok nyal chiwo gimoro amora manyiso ni gin nyiseche madier. Ne gin mana gik mopa ma ne ok nyal wuoyo kendo ma ne iting’o ating’a. (Isa. 46:5-7) Komachielo, Jehova nonyiso ogandane ma gin Jo-Israel kama: “Un jonenona, . . . jatichna maseyiedho: mondo ung’e, uyiena, ung’e ni an ie en; onge nyasaye moro ma nochue ka ne an podi, kendo ok anobedie bang’a. An to, an ie Jehova; kendo onge jares moro mak mana an. . . . E momiyo un ubedo jonenona, . . . kendo An ie Nyasaye.”—Isa. 43:10-12.\n16 Mondo ne ong’ere e piny ngima ni “Nyasaye Man Malo Chutho en Ng’a,” oganda Jehova nonego ochiw neno ka joma nie kot mondo ginyis ayanga ni Jehova e Nyasaye achiel kende mar adier. Nyasaye nowacho ni gin e joma noyiero ‘obed mage owuon mondo giland weche ma ipakego.’ (Isa. 43:21) Gin e joma ne iluongo gi nyinge. Nikech Jehova nowarogi ka gologi Misri, ne nyaka ginyis ogendini duto ni giriwo lwedo ratiro ma ne en-go mar bedo jaloch e wi gik moko duto. Nonego gibed gi paro ma janabi Mika ne owuoye ma jotich Nyasaye ma kindegi onego obedgo. Mika nowacho kama: “Ogendini duto nowuothi ng’ato ka ng’ato koluoro nying nyasache, to wan wanawuothi kwaluoro nying Jehova Nyasachwa ndalo duto nyaka chieng’.”—Mika 4:5.\n17. E wang’ Jehova, Jo-Israel nobedo nade “mzabibu motegno” maok nyagi?\n17 Gima lit en ni Jo-Israel ne oweyo Jehova Nyasachgi. Ne giyie mondo owuondgi gi ogendini ma ne lamo nyiseche molos gi yien kod kidi. Chiegni higni 2,800 mosekalo, janabi Hosea nondiko kama: “Israel en mzabibu motegno . . . omedo kende mag wang’o liswa . . . Chunygi opogore; to bura nologi.” (Hos. 10:1, 2) Chiegni higni 150 bang’e, Jehova nowacho weche maluwogi e wi ogandane ma nong’anyo kotiyo gi Jeremia: “Napidhi mzabibu maber chutho, kodhi maber ahinya: to iselokori nadi yath mokethore mar mzabibu makiya? . . . Ere nyiseche miseloso mondo ikonyrigo? mondo gia malo, ka ginyalo resi chieng’ minenoe chandruok?. . . Joga wigi osewil koda.”—Yer. 2:21, 28, 32.\n18, 19. (a) Ere kaka Jehova nokoro ni ne odhi bedo gi oganda manyien miluongo gi nyinge? (b) Wach mibiro wuoye e sula maluwo mae en mane?\n18 Kar mondo ne Jo-Israel onyag olembe mabeyo ka giluwo lamo madier kendo bedo joneno migeno mag Jehova, ne ginyago olembe motop ka gilamo nyiseche manono. Mano e momiyo Yesu nonyiso jotend din mar Jo-Yahudi ma ne wuondore niya: “Pinyruodh Nyasaye enogol kuomu, to enomi oganda moro ma nyago olembe mag pinyruoth.” (Math. 21:43) Mana kaka Jehova nokoro kotiyo gi Jeremia, jogo manie “singruok manyien” ema ne nyalo bedo oganda manyien, tiende ni Israel mar roho. Jehova nosekoro e wi Israel mar roho ma ne idhi rwaki e singruok manyienno niya: “Anabedi Nyasachgi, gin ginibedi joga.”—Yer. 31:31-33.\n19 Kane Jo-Israel oloko ne Jehova tokgi, noloso chenro e kinde Jokristo mokwongo mar bedo gi oganda machielo, tiende ni Israel mar roho. Kata kamano, ng’a gini ma gin joge e piny gie kindegi? To ere kaka joma chunygi ni kare nyalo fwenyo joma lamo Nyasaye gadier? Mano e wach mibiro wuoye e sula maluwo mae.


Bible in one year - Luo Bible 2020 - April 16\n1. Bangʼe jotelo mag anywola mag dhout jo-Lawi nobiro ir Eliazar jadolo, Joshua wuod Nun, kod jotelo mag dhout anywola mamoko mag Israel,\n2. kama iluongo ni Shilo ei Kanaan mi giwachonegi niya, “Jehova Nyasaye nochiko kokalo kuom Musa ni mondo imiwa dalano mondo wadagie, kod kuonde ma jambwa nyalo kwayoe.”\n3. Omiyo kaka Jehova Nyasaye nosechiko, jo-Israel nomiyo jo-Lawi mier matindogi kod kuonde kwath koa kuom pokgi giwegi.\n4. Pok mokwongo nodhine jo-Kohath kaluwore gi anywola margi. Jo-Lawi mane nyikwa Harun jadolo nopog mier matindo apar gadek koa e dhout Juda, Simeon kod Benjamin.\n5. Nyikwa Kohath mane odongʼ nopog mier matindo apar koa e anywola mar dhout Efraim, Dan kod nus mar dhood Manase.\n6. Nyikwa Gershon nopog mier matindo apar gadek koa e anywola mar dhood Isakar, Asher, Naftali, to gi nus mar dhood Manase man Bashan.\n7. Nyikwa Merari kaluwore gi anywola margi, noyudo mier matindo apar gariyo koa e dhood Reuben, Gad kod Zebulun.\n8. Omiyo jo-Israel nopogo jo-Lawi mier matindogi kod kuonde kwath, mana kaka Jehova Nyasaye nochiko kokalo kuom Musa.\n9. Koa e dhout Juda kod Simeon negipogo mier matindogi gi nying-gi kama:\n10. mier matindogi ne gin mek nyikwa Harun mane oa kuom jo-Kohath e anywola mar jo-Lawi, nikech pok mokwongo nomigi.\n11. Ne gimiyogi Kiriath Arba (tiende ni, Hebron), gi kuonde kwath, mantiere e piny manie got mar Juda. Arba ne en kwar jo-Anak.\n12. To puothe kod gwenge molworo dala maduongʼ ne gisemiyo Kaleb wuod Jefune kaka pok mare.\n13. Omiyo nyikwa Harun jadolo negimiyo Hebron (ma en dala maduongʼ mar tony mar ngʼama oneko), Libna,\n14. Jatir, Eshtemoa,\n16. Ain, Juta kod Beth Shemesh, kaachiel gi legegi mag kwath. Giduto ne gin mier matindo ochiko koa e dhoudi ariyogi.\n17. To koa e dhood Benjamin ne gimiyogi Gibeon, Geba,\n18. Anathoth kod Almon, kaachiel gi kuondegi mag kwath. Giduto ne gin mier matindo angʼwen.\n19. Mier matindo duto mane omi jodolo ma nyikwa Harun, ne gin apar gadek, kaachiel gi legegi mag kwath.\n20. Anywola mar jo-Kohath mar dhood Lawi mane odongʼ nopog mier matindo koa e dhood Efraim.\n21. E yo kama otingʼore mar Efraim nomi Shekem (ma en dala maduongʼ mar tony ne ngʼatno miparo kuome ni oneko) kod Gezer,\n22. Kibzaim kod Beth Horon, kaachiel gi legegi mag kwath. Giduto ne gin mier matindo angʼwen.\n23. Bende koa e dhood Dan nomigi Elteke, Gibethon,\n24. gi Aijalon kod Gath Rimon, kaachiel gi legegi mag kwath. Giduto ne gin mier matindo angʼwen.\n25. Koa e nus mar dhood Manase nomigi Tanak kod Gath Rimon, kaachiel gi legegi mag kwath. Giduto ne gin mier matindo ariyo.\n26. Mier matindogi apar kod legegi mag kwath nomi anywola jo-Kohath mane odongʼ.\n27. Mier mane omi jo-Gershon maa e dhood Lawi ne gin: Koa e nus mar dhood Manase, nomigi, Golan mantiere Bashan (ma en dala maduongʼ mar pondo ne ngʼatno miparo kuome ni oneko), kod Be Eshtara, kaachiel gi legegi mag kwath. Giduto ne gin mier matindo ariyo.\n28. Koa e dhood Isakar, nomigi, Kishion, Daberath,\n29. Jarmuth kod En Ganim, kaachiel gi legegi mag kwath. Giduto ne gin mier matindo angʼwen.\n30. Koa e dhood Asher nomigi, Mishal, Abdon,\n31. Helkath kod Rehob, kaachiel gi legegi mag kwath. Giduto ne gin mier matindo angʼwen.\n32. Koa e dhood Naftali, nomigi, Kedesh man Galili (ma en dala maduongʼ mar pondo ne ngʼatno miparo kuome ni oneko), gi Hamoth Dor kod Kartan, kaachiel gi legegi mag kwath. Giduto ne gin mier matindo adek.\n33. Mier matindo duto mar anywola jo-Gershon ne gin apar gadek, kaachiel gi legegi mag kwath.\n34. Anywola jo-Merari (ma gin jo-Lawi mamoko) nomi: Koa e dhood Zebulun nomi: Jokneam, Karta,\n35. Dimna kod Nahalal, kaachiel gi legegi mag kwath. Giduto ne gin mier matindo angʼwen.\n36. Koa e dhood Reuben nomi: Bezer, Jahaz,\n37. Kedemoth kod Mefath, kaachiel gi legegi mag kwath. Giduto ne gin mier matindo angʼwen.\n38. Koa e dhood Gad nomi: Ramoth mantiere Gilead (ma en dala maduongʼ mar pondo ne ngʼatno miparo kuome ni oneko), gi Mahanaim,\n39. Heshbon kod Jazer, kaachiel gi legegi mag kwath. Giduto ne gin mier matindo angʼwen.\n40. Mier matindo duto mane opog ni anywola jo-Merari mane gin jo-Lawi modongʼ, ne gin apar gariyo.\n41. Mier matindo mag jo-Lawi e piny mane jo-Israel okawo ne gin piero angʼwen gaboro giduto, kaachiel gi legegi mag kwath.\n42. Mier matindogi moro ka moro ne nigi legegi mag kwath e alworagi, kendo ma ne en adiera ne mier matindogi duto.\n43. Omiyo Jehova Nyasaye nomiyo jo-Israel pinje duto mane osingore ni enomi kweregi, kendo ne gikawogi mi gidakie.\n44. Jehova Nyasaye nomiyogi kwe, mana kaka ne osesingore ni enomi kweregi. Onge wasikgi moro amora mane omonjogi; kendo Jehova Nyasaye nochiwo wasikgi duto e lwetgi.\n45. Onge singruok moro amora mane Jehova Nyasaye omiyo jo-Israel mane ok otimonegi; moro ka moro nochopo kaka nowacho.\n1. Eka Joshua noluongo jo-Reuben, jo-Gad kod nus mar dhood Manase\n2. mowachonegi niya, “Usetimo gigo duto mane Musa jatich Jehova Nyasaye ochiko, kendo bende useluora e gigo duto mane achikou.\n3. Kuom kinde mangʼeny nyaka kawuononi, pok ujwangʼo oweteu, to usetimo tich mane Jehova Nyasaye ma Nyasachu omiyou.\n4. Ka koro Jehova Nyasaye ma Nyasachu osemiyo oweteu kwe kaka ne osesingo, doguru e miechu e piny mane Musa jatich Jehova Nyasaye nomiyou e bath aora Jordan kocha.\n5. To beduru motangʼ kurito puonj kod chike mane Musa jatich Jehova Nyasaye omiyou kama: heruru Jehova Nyasaye ma Nyasachu, wuothuru e yorene duto, luoruru chikene, padreuru kuome kendo tineuru gi ngimau duto.”\n6. Bangʼe Joshua nogwedhogi mi oorogi, kendo negidok e miechgi.\n7. To ne nus mar dhood Manase, Musa nomiyogi piny mantiere Bashan, to nus machielo mar dhoodno, Joshua nomiyogi piny mantiere yo podho chiengʼ mar aora Jordan kaachiel gi owetene. Kane Joshua osegologi mondo gidog e miechgi, nogwedhogi kowacho niya,\n8. “Ero udok e miechu gi mwandu mangʼeny kaka kweth mar jamni mathoth, fedha, dhahabu, mula gi nyinyo, kod lewni mangʼeny kendo neuru ni upogone oweteu gigo mane upeyo kuom wasiku.”\n9. Omiyo jo-Reuben, jo-Gad kod nus mar dhood Manase noweyo jo-Israel Shilo mantiere Kanaan, mondo gidogi Gilead, pinygi giwegi, mane giyudo kaluwore gi chik Jehova Nyasaye kokalo kuom Musa.\n10. Kane gibiro Geliloth but aora Jordan e piny Kanaan, jo-Reuben, jo-Gad kod nus mar dhood Manase nogero kendo mar misango machiegni gi aora Jordan.\n11. To ka jo-Israel nowinjo ni negisegero kendo mar misango e tongʼ Kanaan kama iluongo ni Geliloth but aora Jordan yo kor jo-Israel,\n12. oganda duto mar Israel nochokore Shilo mondo gidhi giked kodgi.\n13. Omiyo jo-Israel nooro Finehas wuod Eliazar jadolo, e piny Gilead, ir jo-Reuben, jo-Gad kod nus mar dhood Manase,\n14. mi nodhi gi jotelo apar mag dhout Israel kamoro ka moro ochungʼ ne dhoot ka dhoot.\n15. Kane gidhi Gilead, ir dhood Reuben, Gad kod nus mar dhood Manase, negiwachonegi niya,\n16. “Oganda duto mar Jehova Nyasaye wacho kama: Ere gima omiyo uketho winjruok maru gi Nyasach Israel? Ere gima omiyo ungʼanyo ni Jehova Nyasaye mi ugero kendo mar misango ni un uwegi e yor wangʼ teko?\n17. Donge richo mane watimo Peor oromo? Nyaka chil kawuono kum mane Jehova Nyasaye omiyowa pok orumo!\n18. Uparo ni kumno ne yot ma pod udhi nyime mana ne ngʼanyo ni Jehova Nyasaye? “ ‘Ka dipo ni pod ukwedo Jehova Nyasaye kawuono, to kiny iye biro wangʼ gi jo-Israel duto.\n19. Ka piny ma ukawoni odwanyore, to biuru e piny Jehova Nyasaye, kama ogurie hekalu mar Jehova Nyasaye, kendo mondo udag kodwa e pinyni. To kik ukwed Jehova Nyasaye kata mana wan bende ka ugero kendo mar misango ne un uwegi, makmana kendo mar misango mar Jehova Nyasaye ma Nyasachwa kende.\n20. Donge uparo kaka Akan wuod Zera notimo richo e nyim Jehova Nyasaye, momiyo oganda jo-Israel duto okum? Ok en kende ema notho nikech richone.’ ”\n21. Jo-Reuben, Gad kod nus mar dhood Manase nodwoko jotend anywola mag jo-Israel niya,\n22. “Jehova Nyasaye en Nyasaye Maratego! Jehova Nyasaye en Nyasaye Maratego! Ongʼeyo gik moko duto! Israel mondo ongʼe! Ka dipo ni ma notim e yor ngʼanyo, kata bedo maonge gi luor ne Jehova Nyasaye, to kik ingʼwon-nwa kawuono.\n23. Ka dipo ni wagero kendowa mar misango owuon mondo waa ir Jehova Nyasaye kendo mondo wachiw misango miwangʼo pep kod chiwo mar cham, kata ni wachiw misango mar lalruok kuome, to mad Jehova Nyasaye kumwa kaka joma osetimo richo.\n24. “Ooyo! Ne watimo kamano nikech chiengʼ moro nyikwawa nyalo wachone nyikwau ni, ‘En angʼo ma wanyalo timo gi Jehova Nyasaye, ma Nyasach Israel?\n25. Jehova Nyasaye oseketo aora Jordan mondo opog kindwa kodu, un joka Reuben kod joka Gad! Uonge kod pok moro kuom Jehova Nyasaye.’ Omiyo nyikwau nyalo miyo nyikwawa weyo luoro Jehova Nyasaye.\n26. “Mano emomiyo nwawacho ni, ‘Waikreuru kendo wager kendo mar misango, to ok mar misango miwangʼo pep, kata ni sewni mamoko.’\n27. To kata kamano, ma onego obed ranyisi e kindwa kodu to gi tiengʼ mabiro bangʼwa, ni wabiro lamo Jehova Nyasaye e kare maler mar lemo ka wachiwone misango miwangʼo pep, misengini mamoko kod misango mar lalruok. Bangʼe ndalo mabiro nyikwau ok nowach ne nyikwawa ni, ‘Uonge gi pok kuom Jehova Nyasaye.’\n28. “To ne wawacho niya, ‘Ka dipo ni giwachonwa ma, kata ne nyikwawa to wabiro dwoko kama: Neuru kendo mar misango mar Jehova Nyasaye, mane kwerewa ogero, mondo obed kaka ranyisi e kindwa kodu, to ok ni chiwo misango miwangʼo pep.’\n29. “Mad wabed mabor gi ngʼanyone Jehova Nyasaye, mi walokre waa kuome kawuono ka wagero kendo mar misango miwangʼo pep, chiwo mar cham kod misengini mamoko moloyo kendo mar misango mar Jehova Nyasaye ma Nyasachwa mochungʼ e nyim kare maler.”\n30. Kane Finehas jadolo kod jotend gwengʼ, ma gin jotend anywola mar jo-Israel, nowinjo gima Reuben, Gad kod Manase nowacho, negibedo gi mor.\n31. Kendo Finehas wuod Eliazar ma jadolo, nowachone Reuben, Gad kod Manase niya, “Kawuono wangʼeyo ni Jehova Nyasaye nikodwa, nikech ok usetimo gima Jehova Nyasaye okwero. Kuom mano usereso jo-Israel kuom kum mar Jehova Nyasaye.”\n32. Bangʼe Finehas wuod Eliazar ma jadolo, kod jotelo noduogo Kanaan koa e romogi gi jo-Reuben kod jo-Gad mane nitiere Gilead kendo ne gidwokone jo-Israel wach.\n33. Negimor kuom winjo wachni kendo negipako Nyasaye. Ne ok gichako giwuoyo kendo kuom dhi kedo kodgi mondo giketh piny ma dhood Reuben kod Gad odakie.\n34. Dhood Reuben kod Gad nomiyo kendo mar misangono nying machalo kama: Ranyisi e Kindwa ni Jehova Nyasaye en Nyasaye.\n7. Jehova Nyasaye Maratego ni kodwa; Nyasach Jakobo e ohingawa. Sela\n8. Biuru uneye tije Jehova Nyasaye, bi uneye kethruok mosekelo e piny.\n9. Omiyo lwenje rumo e tungʼ piny koni gi koni; oturo atungʼ kendo ochodo tongʼ matindo tindo, bende owangʼo kuodi gi mach.\n10. “Bed mos, kendo ngʼe ni an Nyasaye; ogendini biro miya duongʼ; piny duto biro miya duongʼ.”\n11. Jehova Nyasaye Maratego ni kodwa; Nyasach Jakobo e ohingawa. Sela\n12. Nitie yo manenore ne dhano ni nikare, to gikone otero mana ngʼato e tho.\n13. Kata e kinde mar nyiero, chuny nyalo bedo gi lit, to mor nyalo gik e kuyo.\n1. E kindeno ne nitie jomoko mane onyiso Yesu wach jo-Galili ma Pilato ne oriwo rembgi kod misengini.\n2. Yesu nodwoko niya, “Uparo ni jo-Galili-gi ne joricho moloyo jo-Galili mamoko nikech negisandore kamano?\n3. Awachonu ni ooyo! To ka ok ulokoru uweyo richou, un duto unutho kamano.\n4. Kata ji apar gaboro ka manotho kane ohinga man Siloam nopodho kuomgi, uparo ni ne gin joketho moloyo ji mamoko duto madak e Jerusalem?\n5. Awachonu ni ooyo! To ka ok ulokoru uweyo richou un bende ubiro mana tho.”\n6. Eka nogoyo ngero kowacho niya, “Ngʼat moro ne nigi yadh ngʼowu mopidho e puothe, to nodhi mondo omany olemo kuome, to ok noyudo mora amora.\n7. Omiyo nowacho ni ngʼat mane rito puodho ni, ‘Kuom higni adek asebedo kabiro kae ka dwaro olemo e ngʼowuni to ok aseyudo moro amora. Ngʼole igoye piny. Ere gima dimi ocham lowo?’\n8. “Ngʼatno nodwoke ni, ‘Jaduongʼ, yie iweye higani kende bangʼe to abiro pure kendo medo ketone owuoyo.\n9. Ka onyago olemo higa mabiro, mano ber, to, ka ok onyago, to nongʼole oko.’ ”\n10. Chiengʼ Sabato moro Yesu ne puonjo e achiel kuom sinagoke,\n11. to dhako moro ne ni kanyo mane jachien osemiyo obedo mongʼol kuom higni apar gaboro. Tuono nomiyo odolore ma ok nonyal riere tir kata matin.\n12. Kane Yesu onene, noluonge mondo obi kendo nowachone niya, “Dhako ogonyi ibed thuolo ichangi e midekreni.”\n13. Eka noketo lwetene kuome, to gikanyono noriere tir kendo nopako Nyasaye.\n14. Jaduongʼ sinagogi, mirima nomako nikech Yesu nochango dhakono chiengʼ Sabato, nowacho ni ji niya, “Nitie ndalo auchiel mitiyoe. Omiyo biuru mondo ochangu e ndalogo, to ok chiengʼ Sabato.”\n15. Ruoth nodwoke niya, “Un joma wuondore! Donge ngʼato ka ngʼato kuomu gonyo rwadhe kata pundane e dipo kotere oko mondo omiye pi chiengʼ Sabato?\n16. Koro dhakoni, ma nyakwar Ibrahim, ma Satan oseketo kotweyo higni apar gaborogi duto kama donge ber kogonye obed thuolo chiengʼ Sabato oa e gima notweye?”\n17. Kane owacho mani, jogo duto mane kwede wigi nokuot. To ji mamoko nomor kod gik moko duto miwuoro mane otimo.\n18. Eka Yesu nopenjo niya, “Pinyruoth Nyasaye chalo nade? Angʼo ma dapimego?\n19. Ochal gi koth karadali, ma ngʼato nokawo mopidho e puothe. Kodhino nodongo mobedo yien, to winy mafuyo e kor polo nopiyo e bedene.”\n20. Nopenjo kendo niya, “Angʼo ma dapimgo pinyruoth Nyasaye?\n21. Ochalo thowi mane dhako moro okawo kendo oruwo ei mogo mangʼeny, mi bangʼe okuodo mogono.”\n22. Eka Yesu nodhi e mier kod gwenge kopuonjo ji ka odhiyo Jerusalem.


1 Timotheo 5 - Holy Bible [Luo Bible 2015] - (1Tim 5)\nKik idhaw ni ng’ama duong’, to los kode mos, mana kaka dilos gi wuoru. Bende bed kod yawuowi mana ka gima gin omineni.\nMon madongo to bedgo kaka mineni, to nyiri kod mon matindo to bedgo kaka nyimineni e yo maler chutho.\nTo chi liel mohero raha to osetho, kata obedo ni ongima.\nPuonj ji chikno, mondo mond liete obed ma onge bura.\nTo kik iyie mondo ondik nying mond liete mapod tindo, nikech ka gombogi osegologi kuom Kristo, to gidwaro mondo okendgi.\nKamano bura loyogi, nikech giketho singruok mane gitimo mokwongo gi Kristo.\nBende ka giwuotho e mier ka gitiyo, to gipuonjore doko josamuoyo, to ok mana josamuoyo kende, to bende giting’o weche koni gi koni, kendo gidonjo e weche ma ok mekgi, ka giwacho gik ma ok owinjore giwachi.\nMond liete moko osebayo yo, kendo giluwo Satan.\nMuma wacho niya, “Kik itwe dho dhiang’ ka ywayo lodi madiemo cham,” kendo ni, “Jatich ber gi pokne.”\nKik iyie giwach ma odonjnigo jaduong’ kanyakla mar jo-Kristo moro, kaonge joneno ariyo kata adek.\nJoma timo richo to ikwer mana e nyim ji ratiro, mondo jomoko bende obed maluor.\nAmiyi chik matek e nyim Nyasaye kendo e nyim Kristo Yesu kod malaika maler ni, nyaka irit chikego. Kiyalo wach moro amora to kik ing’ad bura kapok iwinjo weche duto koni gi koni, kata kik idog ni ng’ato kayiem.\nJomoko richogi ong’ere ratiro, kendo terogi e bura, to jomoko richogi fwenyore mana bang’e achien.\nKamano bende e kaka timbe mabeyo bende nenore ratiro, to kata ka ok ginenre, to nyaka gifwenyre bang’e.


Nyasaye en achiel, to e kinde kod ji bende nitie jagach achiel, ma en Yesu Kristo, ma bende en dhano kaka ji.\n Nitie gik moko adek manyiso ni mano en adier: gin Roho gi pi kod remo, kendo gik moko adekgo nyiso mana gimoro achiel. Ka wanyalo yie ni weche ma dhano wacho gin adier, to nyaka wayie gima Nyasaye wacho moloyo, kendo Nyasaye owuon osenyisowa ni gima owacho kuom Wuode en adier.


Elias Hutter Noloko Muma mag Dho Hibrania\nOhinga mar Jarito | Na. 4 2017\nSOM E Acholi Afrikaans Albanian Amharic Arabic Armenian Armenian (Ma Imbo) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Dholuo Digor Drehu Dutch Efik Estonian Ewe Faransa Fijian Finnish Fon Ga Garifuna Georgian German Greek Greenlandik Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Lomwe Luganda Lukhonzo Lunda Luvale Macedonia Macua Malagasy Malay Malayalam Maltese Mam Mambwe-Lungu Mapundugun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Nothern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Quebec (Ancash) Quechua (Ayacucho) Quechua (Cuzco) Quichua (Imbabura) Rarontongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojalabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nBe inyalo somo Muma mondik e dho Hibrania? Samoro ok inyal. Samoro pok ineno Muma mondik e dho Hibrania. Kata kamano, inyalo medo hero Muma ma in-go gie sani bang’ ng’eyo kinda ma Elias Hutter notimo mondo ogo Mumbe ariyo e dho Hibrania e higni mag 1500.\nNonyuol Elias Hutter e higa mar 1553 e taon matin miluongo ni Görlitz, ma yudore e boda mar Germany, Poland, kod Czech Republic. Hutter nopuonjore dhok ma ne iwacho Asia e Lutheran University e taon mar Jena. Ka ne en jahigni 24, nokete profesa ma puonjo dho Hibrania e Leipzig. Nikech nohero somo ahinya, ne ochako skul e taon mar Nuremberg kama ji ne nyalo puonjoree dho Hibrania, dho Grik, Latin, kod dho German kuom higni ang’wen. Mano en gima ne ok nyalre e skul kata e yunivasiti moro amora e kindeno.\nGIMOMIYO MUMANI BER\nIte moting’o nying Muma ma Hutter noloko e dho Hibrania e higa mar 1587\nE higa mar 1587, Hutter nondiko Muma mar Chakruok nyaka Malaki e dho Hibrania. Mumano ne oluong ni Derekh ha-Kodesh, ma tiende ni “Yor Tim Maler.” Nyingno ne ogol e Isaiah 35:8. Yo ma nondikgo Mumano nyiso adier kaka en Muma ma jaber. Kata kamano, gimomiyo ji mang’eny nohero Mumano en nikech tiyo kode ne yot ahinya ka ng’ato ne dwaro puonjore dho Hibrania.\nMondo wang’e gimomiyo Muma ma Hutter nondiko e dho Hibrania ne konyo ahinya, ne ane chandruoge moko ma ng’at ma ne puonjore dho Hibrania ne nyalo romogo ka ne osomo Muma mondik e dho Hibrania. Mokwongo, wechene nondik e nyukta mopogore gi ma japuonjre ong’eyo kendo ne isomogi kowuok korachwich kadhi koracham. Mar ariyo, nyukta ma ne imedo e chakruok mar wach mondiki kata e giko wach ne miyo fwenyo wachno bedo matek. Kuom ranyisi, wach ma yudore e dho Hibrania ni נפשׁ (ma iloko ni ne’phesh), tiende en “chuny.” E ndiko mar Ezekiel 18:4, kapok ondik wachno, ichako gi nyukta mar ה (ha), ma miyo wachno duto bedo הנפשׁ (han·ne’phesh). Kuom ng’at ma ok ong’iyo gi somo dho Hibrania, onyalo paro ni הנפשׁ (han·ne’phesh) en wach mopogore ahinya gi נפשׁ (ne’phesh).\nMondo Hutter ne kony joma ne opuonjo dho Hibrania, notiyo gi yo moro mariek mar ndiko weche. Ne ondiko wach maduong’ e yo mong’ong’ore, kae to wach momed e bathe ne ondiko e yo ma ok ong’ong’ore. Kuom ranyisi, ne ondiko nyukta ma ne imedo e chakruok mar wach kata e giko wach e yo mopogore. Kuom tiyo gi yorno, ne yot ne joma puonjore fwenyo wach ma yudore e dho Hibrania kendo poge gi nyukta momedi e bath wachno, to mano ne konyogi mondo gipuonjre dho Hibrania mapiyo. Muma mar New World Translation of the Holy Scriptures—With References bende tiyo gi yo ma kamano e weche moler piny. * Wach ma yudore e dho Hibrania ondik mong’ong’ore, to nyukta momedi e bathe ok ong’ong’. Kamano e kaka Hutter nondiko Ezekiel 18:4 e dho Hibrania, to mano bende e kaka Muma mar New World Translation of the Holy Scriptures—With References oketogo ndikono e weche moler piny. Mano e gima pichni man malo kaegi nyiso.\nMATHAYO NYAKA FWENY E DHO HIBRANIA\nHutter bende ne ogoyo Muma moting’o Mathayo nyaka Fweny (Muma Manyien) e dhok 12 mopogore opogore. Mumano ne ogo e taon mar Nuremberg e higa mar 1599 kendo iluongega ni Nuremberg Polyglot. Hutter ne dwaro loko Mathayo nyaka Fweny e dho Hibrania nikech ne okwong ondike e dho Grik. Nowacho ni kata obedo ni nonyalo tiyo gi mwandu duto ma ne en-go mondo oyud Mumano e dho Hibrania, mano ne ok dhi nyalore. * Omiyo, en owuon e ma ne oloko Muma mar Mathayo nyaka Fweny e dho Hibrania kowuok e dho Grik. Nikech Hutter ne oketo tije mamoko duto tenge, ne otieko loko Mumano mana kuom higa achiel kende!\nMuma mar Mathayo nyaka Fweny ma Hutter noloko e dho Hibrania ne ber e okang’ ma romo nade? E higa mar 1891, ng’at moro molony e dho Hibrania ma nyinge Franz Delitzsch nondiko niya: “Muma ma noloko nyiso maler kaka nong’eyo dho Hibrania e okang’ mamalo, ma en dhok ma Jokristo mang’eny ok ong’eyo kendo Mumano pod konyo ahinya e timo nonro. Mumano otiyo gi weche mowinjore ahinya mag dho Hibrania e loko dho Grik.”\nMUMA MA POD KONYO NYAKA SANI\nHutter ne ok obedo jamwandu nikech tich mar loko ma notimono, samoro nikech Muma ma noloko ne ok ousore mang’eny. Kata kamano, tich ma notiyo pod konyo nyaka sani. Kuom ranyisi, William Robertson ne oloso Muma mar Mathayo nyaka Fweny ma Hutter ne oloko e dho Hibrania mi ogoye e higa mar 1661 kae to Richard Caddick bende ne ogoyo Mumano e higa mar 1798. Ka ne Hutter loko Mumano kogole e dho Grik, ne oketo nying Nyasaye kuonde duto ma noyudoree. Nyinge mag telo kaka Kyʹri·os (Ruoth) kod The·osʹ (Nyasaye) ne oloko ni “Jehova” (יהוה, JHVH) e ndiko duto ma ne ogolo e Muma ma ne ondik e dho Hibrania, kod kuonde ma noneno ni nying Jehova onego obedie. Mano en gima morowa nikech kata obedo ni Mumbe mang’eny moting’o Mathayo nyaka Fweny ok oketo nying Nyasaye, Muma ma Hutter noloko to nyiso maler gimomiyo ne owinjore odwok nying Nyasaye e ndiko mag dho Grik.\nSa asaya ma isomo nying Nyasaye e ndiko mag Mathayo nyaka Fweny kata neno nyingno e weche moler piny e Muma mar Reference Bible, par Elias Hutter gi Muma mag dho Hibrania ma noloko.\n^ par. 7 Ne wach moler piny mar ariyo e Ezekiel 18:4 kod Apendiks 3B e Muma mar New World Translation of the Holy Scriptures—With References.\n^ par. 9 Nenore ni nitie jomamoko ma ne osegaloko Muma mar Mathayo nyaka Fweny e dho Hibrania. Achiel kuomgi ne en Simon Atoumanos, ma ne oloko ndikogo e higa mar 1360. Ng’at machielo ne en jasomo ma ne wuok Germany miluongo ni Oswald Schreckenfuchs, ma noloko Muma e higa mar 1565. Nikech Mumbe ma ne gilokogo ne ok ogo, ne gilal.\nLoko mag Muma Joloko mag Muma Histori kod Muma\nTiend Nying Nyasaye kod Kaka Onego Ti gi Nyingno\nNying Nyasaye osegol e loko mang’eny mag Muma. Nikech ang’o? Be tiyo gi Nying nyasaye dwarore?\nKama Inyisoe Mumbni Mopogore Opogore ma Miyo Nying Jehova Duong’\nKama osebed kinyisoe Mumbni mopogore opogore e ofiswa maduong’ chakre higa mar 2013. Ji mang’eny osechiwo Mumbni mabeyo kendo ma tinde ok yudre mayot mondo omed kanyo.\nCOVER SUBJECT Penjo ma Chando Ji Mang’eny\nCOVER SUBJECT Gima Muma Wacho e Wi Ngima kod Tho\nKa Watni Migeno Nigi Tuo ma Ok Thiedhre\nNyukta Matinie Mogik e Dho Hibrania Puonjowa Wach Maduong’\nBe Piny Nobed Paradiso Adier Koso Wachno en Mana Lek?\nText Yore mag golo buge mag digital OHINGA MAR JARITO Ang’o ma Muma Wacho e Wi Ngima kod Tho?\nAng’o ma Muma Wacho e Wi Ngima kod Tho?\nOHINGA MAR JARITO Ang’o ma Muma Wacho e Wi Ngima kod Tho?\nWeche Matayo Tij Loko Muma


18. Mar, 11:12\nmaride 11. Jul 2018, 17:22\nЖужанна 01. Jan 2018, 23:40\nДинара 21. Aug 2017, 10:22\nksjuwonok 21. Mar 2016, 13:55\np4elo4ka Алла 20. Mar 2016, 17:50\n20. Mar 2016, 10:53 ksjuwonok\nksjuwonok 19. Mar 2016, 16:26


Rapar mar Chik 3 - Holy Bible [Luo Bible 2020] - (RaCh 3)\nRapar mar Chik 3\nBangʼe negigomo ma giluwo yo madhi Bashan, kendo Og ruodh Bashan gi jolweny mage duto nowuok riat mokedo kodwa e lweny Edrei.\nJehova Nyasaye nowachona niya, “Kik iluore nimar asechiwe e lweti, en kaachiel gi jolweny mage duto kod pinye. Timne kaka ne itimone Sihon ruodh jo-Amor, mane obedo gi loch e piny Heshbon.”\nOmiyo Jehova Nyasaye ma Nyasachwa nochiwo Og ruodh Bashan gi jolwenje duto e lwetwa, kendo ne watiekogi mi wanegogi duto maonge ngʼama nodongʼ.\nE kindeno ne wakawo mier madongo mage duto. Onge kata mana dala maduongʼ kuom mier piero auchiel madongo mag-gi mane ok wakawo, tiende ni gwenge duto man Argob, ma en pinyruodh Og man Bashan.\nMier madongogi duto ne ochiel gi ohinga kod rangeye mag chumbe, to bende ne nitie mier moko matindo mangʼeny mane ok ochiel.\nDala ka dala ne wanegoe ji duto modakie, kaka chwo, mon kod nyithindo mana kaka ne watimo ne Sihon ruodh Heshbon.\nTo jamni duto kod gik moyaki moa e mier madongo mag-gi, ne watingʼo wadhigo.\nOmiyo e kindeno ne wakawo pinje mag ruodhi ariyo mag jo-Amor, mantie yo wuok chiengʼ mar Jordan, kochakore e holo mar Arnon mochopo nyaka Got Hermon.\n(Hermon iluongo ni Sirion gi jo-Sidon, to jo-Amor luonge ni Senir).\nNe wakawo dalane duto manie got mesa Gilead duto, kod Bashan duto chakre Saleka, Edrei, dalane mag pinyruodh Og man Bashan.\nKuom pinje moko mane wakawo e kindeno, ne amiyo joka Reuben kod joka Gad tongʼ mokiewo gi Aroer man e bath holo mar Arnon, komedi gi nus mar piny gode manie Gilead kod miechgi duto.\nPinje Gilead modongʼ duto kod Bashan, pinyruodh Og, ne amiyo nus mar dhood jo-Manase. (E gwenge duto mag Argob man Bashan, nosebedo kiluongo ni piny jo-Refai.\nJair mawuok e dhood Manase ne okawo gwenge duto mag Argob ma ochopo nyaka e tongʼ man e kind jo-Geshur kod jo-Maakath; ne ochake nyinge owuon, manyaka kawuononi Bashan pod iluongo ni Havoth Jair.)\nKendo ne achiwo Gilead ne Makir.\nTo ne jo-Reuben kod jo-Gad, ne amiyogi kochakore Gilead nyaka e holo mar Arnon (e dier holono tir nobedo tongʼ) kendo koa Aora Jabok ma en tongʼ mar jo-Amon.\nBende nomi jo-Reuben kod jo-Gad piny ma yo podho chiengʼ mar Jordan man Araba nyaka Kinereth mochopo dho Nam mar Araba (ma tiende ni Nam Chumbi), man e bwo gode mag Pisga.\nE kindeno ne amiyou chik kawacho niya, “Jehova Nyasaye ma Nyasachu osemiyou pinyni mondo ukaw, to jolwenju duto machwo motegno moikore ne lweny nyaka kadh dhi loka e nyim oweteu ma jo-Israel.\nMakmana mondeu, nyithindu kod jambu (angʼeyo ni un gi jamni mangʼeny), mondo odag e dalane ma asemiyou,\nnyaka chop Jehova Nyasaye mi oweteu kwe, mana kaka osemiyou kendo gin bende gikaw piny ma Jehova Nyasaye ma Nyasachu miyou, loka mar Jordan. Bangʼ mano ngʼato ka ngʼato kuomu odogi kare ma asemiye kaka girkeni.”\nE kindeno ne achiko kawachone Joshua niya, “Iseneno gi wangʼi gik ma Jehova Nyasaye ma Nyasachi osetimo ni ruodhi ariyogi. Jehova Nyasaye biro timo mana machal kamano ne pinjeruodhi duto kuma udhiyoeno.\nKik uluorgi; nikech Jehova Nyasaye ma Nyasachu owuon nokednu.”\nE kindeno ne akwayo Jehova Nyasaye niya,\n“Yaye Jehova Nyasaye Manyalo Gik Moko Duto, isechako nyiso jatichni badi mar loch kod tekoni maduongʼ. Nimar en nyasaye mane manie piny kata e polo manyalo timo gik marateke kaka misetimo?\nWe angʼadi adhi ane piny maber loka Jordan piny gode kod Lebanon.”\nTo nikech un, Jehova Nyasaye ne okecho koda kendo ne ok onyal chiko ite ne wechena. Jehova Nyasaye nowacho niya, “Mano oromo, kik ichak iwuo koda kuom wachno.\nDhiyo ewi got Pisga mondo ine piny koa wuok chiengʼ nyaka podho chiengʼ kendo koa nyandwat nyaka milambo. Rang piny gi wengeni owuon, nimar ok iningʼad aora Jordan.\nKet Joshua mondo okaw kari kijiwe kendo imiye teko, nimar en ema obiro telo ne jogi koterogi loka cha mondo gikaw piny ma ibiro nenono.”\nOmiyo wan ne wadongʼ e bath holo machiegni gi Beth Peor.\nRapar mar Chik 3:1\nRapar mar Chik 3:2\nRapar mar Chik 3:3\nRapar mar Chik 3:4\nRapar mar Chik 3:5\nRapar mar Chik 3:6\nRapar mar Chik 3:7\nRapar mar Chik 3:8\nRapar mar Chik 3:9\nRapar mar Chik 3:10\nRapar mar Chik 3:12\nRapar mar Chik 3:13\nRapar mar Chik 3:14\nRapar mar Chik 3:15\nRapar mar Chik 3:16\nRapar mar Chik 3:17\nRapar mar Chik 3:18\nRapar mar Chik 3:19\nRapar mar Chik 3:20\nRapar mar Chik 3:21\nRapar mar Chik 3:22\nRapar mar Chik 3:23\nRapar mar Chik 3:24\nRapar mar Chik 3:25\nRapar mar Chik 3:26\nRapar mar Chik 3:27\nRapar mar Chik 3:28\nRapar mar Chik 3:29


Johana 1 | Bible e Intanet | New World Translation\nSOM E Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bulgarian Cambodian Catalan Cebuano Changana (Mozambique) Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chol Cibemba Croatian Cuban Sign Language Czech Dangme Danish Dhok Mitiyoe gi Ranyisi ma Jamaica Dhok Mitiyoe gi Ranyisi ma Nigeria Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Austrian Dhok mar Ranyisi ma Belgian French Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Croatian Dhok mar Ranyisi ma Czech Dhok mar Ranyisi ma Dutch Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Irish Dhok mar Ranyisi ma Israeli Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Mexican Dhok mar Ranyisi ma New Zealand Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Swiss German Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Fijian Finnish Ga Georgian German Ghanaian Sign Language Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indian Sign Language Indonesian Isoko Italian Japanese Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kisungu Kongo Korean Krio Kwangali Kwanyama Laotian Latvian Lingala Lithuanian Luganda Lunda Luvale Macedonia Macua Madagascar Sign Language Malagasy Malay Malayalam Malaysian Sign Language Maltese Mambwe-Lungu Marathi Marshallese Maya Moore Mozambican Sign Language Myanmar Ndau Ndebele Ndebele (Zimbabwe) Nepali Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Curacao) Persian Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Romanian Russian Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Ticuna Tigrinya Tiv Tojalabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zulu\nInjili mar Johana 1:1-51\nWach nobedo ringruok (1-18)\nNeno ma Johana Jabatiso nochiwo (19-28)\nYesu e Nyarombo mar Nyasaye (29-34)\nJopuonjre Yesu mokwongo (35-42)\nFilipo kod Nathaniel (43-51)\n1 Kar chakruok Wach ne nitie,+ kendo Wach ne nigi Nyasaye,+ bende Wach ne en nyasaye.*+ 2 Jali ne nigi Nyasaye kar chakruok. 3 Gik moko duto nobedoe kokalo kuome,+ kendo ka ok en, onge kata mana gimoro achiel ma dobetie. 4 Ngima nobedoe kokalo kuome, kendo ngimano ne en ler mar ji.+ 5 Kendo ler rieny e mudho,+ to mudho ok oseloye. 6 Ng’at moro nobiro ma Nyasaye nooro; nyinge ne en Johana.+ 7 Ng’atni nobiro kaka janeno, mondo ochiw neno e wi ler+ eka mondo ji mopogore opogore duto obed gi yie. 8 Ne ok en lerno,+ to nonego ochiw neno e wi lerno. 9 Ler madier ma chiwo ler ne ji mopogore opogore duto ne chiegni biro e piny.+ 10 Ne en e piny,+ kendo piny nobedoe kokalo kuome,+ to piny ne ok ong’eye. 11 Nobiro ir joge owuon, to joge ne ok orwake. 12 Kata kamano, nomiyo ji duto ma ne orwake thuolo mar bedo nyithind Nyasaye,+ nimar ne giketo yie e nyinge.+ 13 Ne onyuolgi, ok kuom remo kata kuom dwaro mar ringruok kata kuom dwaro mar dhano, to kokalo kuom Nyasaye.+ 14 Omiyo, Wach nobedo ringruok+ mi nodak e kindwa, kendo ne waneno duong’ne, ma en duong’ kaka ma wuoyi ma miderma+ yudo kuom wuon mare; kendo nopong’ gi ng’wono mogundho mar Nyasaye kod adiera. 15 (Johana nochiwo neno kuome, ee, nokok kama: “Mani e jal ma nawacho kuome ni, ‘Ng’atno ma biro bang’a osetelo e nyima, nimar ne entie ka pok nabetie.’”)+ 16 Nimar ne opong’ gi ng’wono mogundho, waduto wayudo ng’wono mogundho ma ok rum. 17 Nikech ne ochiw Chik kokalo kuom Musa,+ ng’wono mogundho+ kod adiera nobiro kokalo kuom Yesu Kristo.+ 18 Onge dhano moseneno Nyasaye e kinde moro amora;+ to mana nyasaye ma en wuoyi ma miderma+ kendo manie bath* Wuon mare+ e ma oselere.+ 19 Ma e neno ma Johana nochiwo ka Jo-Yahudi nooro jodolo gi Jo-Lawi moa Jerusalem ire mondo gipenje niya: “In e ng’a?”+ 20 To ne odwokogi ratiro kama: “An ok an Kristo.” 21 Eka ne gipenje niya: “To kare in ng’a? In Elija, koso?”+ Nodwoko kama: “Ok an Elija.” “Be in e Janabi?”+ Nodwoko niya: “Ooyo!” 22 Omiyo, ne gipenje kama: “To kare in ng’a? Nyiswa mondo wadwok wach ne jo ma oorowa. In iwuon iwacho ni in ng’a?” 23 Nodwokogi niya: “An ng’at ma dwonde kok e thim kama, ‘Losuru yo moriere tir ne Jehova,’*+ mana kaka janabi Isaya nokoro.”+ 24 Jo-Farisai e ma ne ooro jogo. 25 Omiyo, ne gipenje niya: “To kare ang’o momiyo ibatiso ji ka ok in e Kristo, kata Elija, kata Janabi?” 26 Johana nodwokogi niya: “Abatiso ji gi pi. Nitie ng’at mochung’ e kindu ma ok ung’eyo. 27 En ng’at ma biro bang’a, to ok awinjora gonyo tond wuochene.”+ 28 Gigo notimore e Bethania loka Jordan, kama Johana ne batisoe ji.+ 29 Kinyne Johana noneno Yesu ka biro ire mi nowacho kama: “Neuru, Nyarombo+ mar Nyasaye ma golo richo+ mar piny!+ 30 Ma e ng’at ma nawacho kuome niya: ‘Nitie ng’at ma biro bang’a to osetelo e nyima nimar ne entie ka pok nabetie.’+ 31 To bende ne ok ang’eye, to gimomiyo ne abiro ka abatiso ji gi pi ne en ni mondo ng’atno ong’ere maler ne Israel.”+ 32 Bende, Johana nochiwo neno kowacho niya: “Ne aneno roho ka lor piny koa e polo kaka akuru, mopiyo kuome.+ 33 Bende, ne ok ang’eye, to Jal ma noora mondo abatis ji gi pi e ma nowachona ni, ‘Ng’at ma inine ka roho olor kendo obet kuome,+ ma e ng’atno ma batiso ji gi roho maler.’+ 34 Kendo aseneno mano, mi asechiwo neno ni jali e Wuod Nyasaye.”+ 35 Kinyne Johana noyudo ochung’ gi jopuonjrene moko ariyo, 36 to ka noneno Yesu ka kalo, nowacho niya: “Neuru, Nyarombo+ mar Nyasaye!” 37 Ka jopuonjre ariyogo nowinje kowacho kamano, ne giluwo Yesu. 38 Ka Yesu nolokore monenogi ka giluwe, nopenjogi niya: “En ang’o ma umanyo?” Ne gidwoke kama: “Rabi (ma kolok to tiende en, “Japuonj”), idak kanye?” 39 Nowachonegi niya: “Biuru mondo une.” Omiyo, ne gidhi mi gineno kama nodakie, kendo ne gibet kode chieng’no; to sechego ne en kar sa apar odhiambo. 40 Andrea+ owadgi Simon Petro ne en achiel kuom ji ariyo ma nowinjo gima Johana nowacho mi noluwo Yesu. 41 Mokwongo noyudo Simon owadgi, mi nowachone kama: “Waseyudo Mesia”+ (ma kolok to tiende en, “Kristo”), 42 kendo notere ir Yesu. Ka Yesu nong’iye nokone niya: “In Simon+ wuod Johana; ibiro luongi ni Kefa” (ma kolok to en “Petro”).+ 43 Kinyne Yesu ne dwaro dhi Galili. Nonwang’o Filipo+ mowachone kama: “Bed jalupna.” 44 Koro Filipo ne en Ja-Bethsaida, taon ma Andrea gi Petro ne wuokie. 45 Filipo nonwang’o Nathaniel+ mowachone niya: “Waseyudo jal ma Musa nondiko kuome e Chik kendo mondik wachne e weche Jonabi: en Yesu ma wuod Josef,+ ma wuok Nazareth.” 46 To Nathaniel nopenje kama: “Be nitie gima ber ma nyalo wuok Nazareth?” Filipo nodwoke niya: “Bi mondo ine.” 47 Ka Yesu noneno Nathaniel ka biro ire, nowacho kama: “Neuru, Ja-Israel ma kuom adier, onge wuondruok kuome.”+ 48 Nathaniel nopenje niya: “Ing’eya nade?” Yesu nowachone kama: “Ne aneni ka ibet e tiend ng’owo sa ma Filipo ne pok oluongi.” 49 Nathaniel nodwoke niya: “Rabi, in e Wuod Nyasaye, in Ruodh Israel.”+ 50 Yesu nowachone kama: “Iyie mana nikech awachoni ni ne aneni e tiend ng’owo? Ibiro neno gik madongo moloyo magi.” 51 Kae to nowachone kama: “Adier akonu ni, ubiro neno polo koyawore, kendo ka malaike mag Nyasaye idho kendo lor ir Wuod dhano.”+\n^ Kata, “ne chal gi Nyasaye.”\n^ Mae nyiso ng’at ma nigi migawo makende ahinya.\n^ Som Apendiks A5.


Rumi 3 - Holy Bible [Luo Bible 2015] - (Rum 3)\nTo ng’ato kuomu nyalo penjo niya, “Ka kamano to ere ber mar bedo ja-Yahudi? Koso ere ber mar tero nyangu?”\nTo adwoko kama: Nitie ber mang’eny kuom bedo ja-Yahudi. Mokwongo Nyasaye nogeno jo-Yahudi mi omiyogi Wachne.\nTo koro, ka jomoko kuomgi ne ok orito wachneno, iparo ni mano dimi adiera mar Nyasaye bed maonge tich koso?\nOoyo, ok kamano ngang’! Nyasaye nyaka bed jaadiera, kata obedo ni ji duto gin jomriambo, mana kaka Muma wacho ni, “A Nyasaye, in ema nyaka inenri ng’ama kare kiwuoyo, to bende kiyali, to nyaka ilo bura.”\nTo ng’ato nyalo wacho ni richowa nyiso ji tim makare mar Nyasaye, omiyo Nyasaye ok ni kare kakumowa.\nTo mano ok nyal bet kamano, nimar ka Nyasaye ok ni kare, to ere kaka dong’ad ni piny bura?\nNg’ato bende nyalo wacho niya, “Miriambona osemiyo adiera mar Nyasaye onenore malong’o, kendo osekelone duong’. Koro ere gimomiyo pod ing’adona bura ni an jaricho?”\nTo mano chalo mana gi wacho ni, “Watimuru richo mondo ber obedie.” Chutho, jomoko osehangonwa kawacho ni mano e gima wapuonjo! Nyasaye nokum joma kamago kaka owinjore!\nTo koro ere kaka wan jo-Yahudi waloyo ji mamoko? Ngang’, ok waloyogi kata matin, nikech asenyiso ni richo oloyo jo-Yahudi gi joma ok jo-Yahudi mana machalre,\nmana kaka Muma wacho niya, “Onge ng’ama kare Ooyo, onge kata mana ng’at achiel\nOnge ng’ama wach donjone, kata mana ng’ama dwaro Nyasaye.\nJi duto osebayo yo, mi gidoko joma nono. Onge ng’ato kuomgi matimo maber. Ooyo, onge kata mana ng’at achiel.”\n“Dhogi chalo gi bur mong’amo dhoge, kendo giwacho mana miriambo lilo.” “Wechegi chalo gi kwich thuond rai.”\n“Tiendgi wer, ka gidhi chuero remo,\nkendo kamoro amora ma gidhiye to chandruok gi masira ema wuokie.\nOk ging’eyo yo makelo kue.”\n“Ok giluoro Nyasaye kata matin.”\nTo wang’eyo ni weche duto ma Chik wacho oket ni joma nie bwo Chikno. Kuom mano, ji onge gi yo ma ginyalo tonygo e bura, to buch Nyasaye okwako piny duto.\nOnge ng’ama nyalo bet e winjruok gi Nyasaye nikech osemako Chik, nimar tich Chik en mana miyo dhano ng’eyo ni oseketho.\nTo koro yo ma Nyasaye miyogo dhano bet e winjruok kode oseelore, kendo ok otenore kuom Chik kata matin. To kata kamano Chik Musa gi Jonabi wuoyo kuome.\nEn e yo ma Nyasaye miyogo dhano bet e winjruok kode nikech yie ma oyiego kuom Yesu Kristo. Yorno ni thuolo ni ji duto moyie, nikech onge gima gipogorego.\nNyasaye nochiwo Yesu mondo thone obed misango migologo richo mag joma oyie. Notimo kamano mondo onyisgo ni timne kare, kata obedo ni ne osebedo ka ok odew richo mane joma chon otimo kamano.\nWasenwang’o malong’o ni Nyasaye miyo ng’ato bet e winjruok kode mana nikech yie, to ok nikech rito Chik kata matin.\nUparo ni Nyasaye en mana Nyasach jo-Yahudi kende koso? Donge en Nyasach joma ok jo-Yahudi bende? Adier en Nyasach joma ok jo-Yahudi bende.\nNikech Nyasaye en achiel. Obiro miyo jo-Yahudi bet e winjruok kode mana nikech yiegi. Kamano bende e kaka nomi joma ok jo-Yahudi bedi e winjruok kode mana nikech yiegi.\nKoso uparo ni kwajiwo wach yie kamano to wamiyo Chik bedo maonge gi tich? Ooyo, ok kamano. Koro eka waguro Chik!


Bible in one year - Luo Bible 2020 - April 4\nRapar mar Chik 31:1-30\n1. Eka Musa nodhi mowuoyo ne jo-Israel kowacho niya,\n2. “Koro sani an ja-higni mia achiel gi piero ariyo kendo koro ok anyal dhi nyime gi telonu. Jehova Nyasaye osewachona ni, ‘Ok iningʼad Jordan.’\n3. Jehova Nyasaye ma Nyasachu owuon biro telo e nyimu. Enotiek dhout pinjego duto kendo unukaw pinjegigo duto. Omiyo Joshua notelnu mana kaka Jehova Nyasaye osewacho.\n4. Jehova Nyasaye notimnegi mana gima ne otimone Sihon kod Og, ruodhi ma jo-Amor kaachiel gi pinjegi.\n5. Jehova Nyasaye nochiwgi e lwetu to nyaka utimnegi gik moko duto ma asechikou.\n6. Beduru gi chir kendo motegno. Kik uluorgi kendo kik gimi chunyu nyosre, nimar Jehova Nyasaye ma Nyasachu biro dhi kodu; ok enoweu kata jwangʼou.”\n7. Eka Musa noluongo Joshua ma owuoyone e nyim jo-Israel duto niya, “Bed motegno kendo ma jachir, nimar nyaka idhi gi jogi e piny mane Jehova Nyasaye osingore ne kweregi ni nomigi kendo nyaka ipog-gi kaka girkeni margi.\n8. Jehova Nyasaye owuon biro dhi nyimu kendo nobed kodu, ok noweu kata jwangʼou. Kik ubed maluor, bende kik chuny nyosre.”\n9. Kuom mano Musa nondiko chikegi mi omiyogi jodolo, ma yawuot Lawi, mane otingʼo Sandug Muma mar singruok Jehova Nyasaye. Jodong Israel bende nomi chikego.\n10. Eka Musa nomiyogi chik niya, “E giko mar higa mar abiriyo ka mar abiriyo, ma en higa mar weyo gope, ma bende en kinde mar Sawo mar kiche,\n11. ka jo-Israel duto obiro mochungʼ e nyim Jehova Nyasaye kama obiro yiero, nyaka usomnegi chikegi.\n12. Chokuru ji, chwo, mon kod nyithindo kaachiel gi jopinje mamoko modak e miechu mondo giwinj chikego eka mondo giwinj kendo gipuonjre luoro Jehova Nyasaye ma Nyasachu kendo girit wechene duto maber.\n13. Nyithindgi ma ok ongʼeyo chikni nyaka winji mondo opuonjre luoro Jehova Nyasaye ma Nyasachu ndalo ma udakgo e piny ma ubiro kawo ka usengʼado aora Jordan.”\n14. Jehova Nyasaye nowachone Musa niya, “Ndaloni mar tho koro chiegni. Omiyo biuru gi Joshua mondo uchungʼ e dho Hemb Romo kama abiro miye tich.” Eka Musa kod Joshua nobiro mochungʼ e dho Hemb Romo.\n15. Eka Jehova Nyasaye nofwenyore ka siro e rumbi, kendo rumbi nochungʼ e dhood Hema.\n16. Jehova Nyasaye nowachone Musa niya, “Ka isetho to jogi biro dwanyore gi nyiseche mamoko manie piny ma udonjoe, kendo gibiro jwangʼa ma giwe singruok mane atimo kodgi.\n17. Odiechiengno anabed gi mirima kodgi mi ajwangʼ-gi, abiro pandonegi wangʼa kendo enotiekgi. Gik mamono kendo maricho notimrenegi kendo odiechiengno ginipenjre ni, ‘Donge masiragi osebiro nikech Nyasachwa ok nikodwa?’\n18. Odiechiengno anapand wangʼa nikech timbegi mamono ma gisebedo ka gitimo mar lamo nyiseche mamoko.\n19. “Kuom mano koro ndikni wendni kendo ipuonj jo-Israel kaka iwere mondo wendno obednegi janeno e kinda kodgi.\n20. Ka asekelogi e piny ma opongʼ gi chak kod mor kich, ma en piny mane asingora kakwongʼora ne kweregi, kendo ka gisemetho ma gibedo gi mor, to ginidogi ir nyiseche mamoko ma gilamgi, kagiweya kendo ketho singruokna.\n21. Ka masiche mangʼeny kod chandruok otimorenegi, to wendni nobed janeno e kinda kodgi, nimar wachni nyikwagi wigi ok nowilgo. Angʼeyo gima giikore mar timo, kata kane pok akelogi e piny mane asingonegi kakwongʼora.”\n22. Kuom mano Musa nondiko wendno chiengʼno mopuonje jo-Israel.\n23. Jehova Nyasaye ne ochiko Joshua wuod Nun niya, “Bed motegno kendo ma jachir, nimar inikel jo-Israel e piny mane asingoranegi kakwongʼora ni anamigi kendo an awuon nabed kodi.”\n24. Kane Musa osetieko ndiko wechegi e kitabu manie chik koa e chakruok nyaka giko,\n25. chikni ne omiyo jo-Lawi mane otingʼo Sandug Muma mar singruok mar Jehova Nyasaye.\n26. Nowachonegi niya, “Kaw Kitabu mar Chikegi mondo ikete but Sandug Muma mar singruok mar Jehova Nyasaye ma Nyasachi. Kitabuni nodongʼ kaka janeno e kinda kodu.\n27. Angʼeyo ni un jongʼanyo ma wigi tek. Kaka usebedo ka ungʼanyo ne Jehova Nyasaye kapod angima kendo an kodu, to koro unungʼany marom nade bangʼ kasetho.\n28. Choknauru jodongo mag ogandau to gi jotendu duto, mondo awuo e wechegi e itgi kendo mondo aluong polo gi piny obedna janeno kuomgi.\n29. Nimar angʼeyo ni bangʼ thona an gi adiera ni udhi bedo jo-mibadhi mi unuwe yore mane achikou. E ndalo mabiro masira nomaku nikech unutim richo e nyim Jehova Nyasaye kendo unujimb mirimbe gi gik ma lwetu oseloso.”\n30. Kuom mano Musa nosomo weche manie wendni kochake nyaka otieke ka oganda jo-Israel ochokore:\nRapar mar Chik 32:1-52\n1. Chikuru itu kawuoyo, yaye polo; to in piny winj weche mawuok e dhoga.\n2. We puonjna ochwe ka koth kendo wechena olor ka thoo, kendo a ngʼidho machwer e lum manyien mana ka koth mangʼeny ne yien matindo.\n3. Abiro lando nying Jehova Nyasaye kendo abiro pako duongʼ mar Nyasachwa!\n4. En Lwanda, tijene ler kendo yorene duto nikare; Nyasaye ma ok tim marach, ngʼat modimbore kendo makare.\n5. Ogandani en tiengʼ makoch kendo mobam, ma timbegi maricho nyiso, ni koro ok gin mag Nyasaye.\n6. Bende ma e yo ma ugoyonego Jehova Nyasaye erokamano, yaye joma ofuwo kendo maonge riekogi? Donge en wuonu mane ochweyou mi olosou?\n7. Paruru ndalo mosekadho, parane weche mag tiengʼ mokadho. Penjuru wuonu, to obiro nyisou, bende penjuru jodongo, to gibiro leronu.\n8. E kinde ma Nyasaye Man Malo Moloyo nomiyo ogendini girkeni mag-gi, kendo kane opogo ogendinigo duto kuondegi mag dak, noketonegi tongʼ pinygi kaluwore gi kar romb kwan nyithind Israel.\n9. Nimar joka Jakobo en pok Jehova Nyasaye owuon kendo mwandune.\n10. Noyudo joka Jakobo kama otimo ongoro, ma en kama otwo kendo mojwangʼ. Nochielogi koni gi koni moritogi maber, mana ka ngʼama ochielo tong wangʼe,\n11. mano bende e kaka ongo yiengo ode mondo nyithinde owuogi, koyaro bwombene mondo okawgi kendo otingʼ-gi.\n12. Jehova Nyasaye kende ema ne otelonegi; kaonge nyiseche mag pinje mamoko mane ni kodgi.\n13. Nomiyo giringo e kor gode manie piny kendo nomiyogi chiemo kod olembe manie puothe. Ne opidhogi mor kich mawuok e lwanda kod modhi mogol e lwanda.\n14. Bende negiyudo mo moleny gi chak mag dhok kod mar nyirombe kod diek, kod imbe machwe mowuok Bashan kod mo mar cha ngano. Ne gimadho divai mochiek maber mar mzabibu.\n15. Jeshurun ne odongo mobedo machwe; ne oyudo chiemo morome mi obedo machwe. Wiye nowil gi Nyasache mane ochweye, ma oweyo lwanda ma en warruok mare.\n16. Negimiyo nyiego omake gi nyisechegigo, kendo iye nowangʼ-gi timbegi mamono mag lamo nyiseche manono.\n17. Negitimo misango ne jochiende ma ok gin Nyasaye, ma gin nyiseche mane ok gingʼeyo; nyiseche mana mosieko, kendo nyiseche ma kwereu ne ok oluoro.\n18. Ne ujwangʼo lwanda ma en wuonu, kendo wiu nowil gi Nyasaye mane ochweyou.\n19. Jehova Nyasaye ne oneno ma mi oweyogi nikech iye nowangʼ gi yawuote kod nyige.\n20. Nowacho niya, “Abiro pandonegi wangʼa” mondo aneye kaka gikogi nobedi, nimar gin tiengʼ mobaro, nyithindo ma ok jo-adieri,\n21. negimiyo nyiego omaka gi gima ok Nyasaye kendo gichwanya kod kido milamo manono. Anami nyiego makgi gi joma ok onego kwan ka ji; anami mirima makgi gi piny maonge winjo.\n22. Mach osemoki gi mirimba, en mach mawangʼo nyaka kuonde joma otho e bwo lowo. Obiro ketho piny kod nyakne duto kendo ka omoko mach nyaka e konde mag gode.\n23. Abiro medo masiche mangʼeny kuomu, kendo anaked kodgi gi aserni.\n24. Abiro oro kech malit e diergi, gi kute machamo piny kod masira, gi ondiegi mangemo mag bungu gi thuonde man-gi kwiri mager mamol e lowo.\n25. Kihondko kod kibaji nogogi e miechgi; to liganglana notiek nyithindgi e yore. Yawuowi gi nyiri biro tho, kaachiel gi nyithindo ma pod yom kod jodongo moti.\n26. Ne awacho ni abiro keyogi kendo nying-gi ok nopar e kind ogendini,\n27. to ne alingʼ kane awinjo weche mag jasigu mondo jongʼadne rieko kik ngʼe gima aparo, mi giwach niya, “Lwetwa ema oseloyo, Jehova Nyasaye ok osetimo gimoro.”\n28. Gin oganda maonge rieko, kendo gionge paro mar fwenyo gimoro.\n29. Ka dine bed ni giriek dine gingʼeyo tiend gik matimore ma gifwenyo kaka giko margi biro bet.\n30. Ere kaka ngʼato achiel nyalo riembo ji alufu achiel, kata ji ariyo miyo ji alufu apar ringi, makmana ka ok Jehova Nyasaye ma Lwandagi ema oweyogi mi oketogi e lwet wasikgi.\n31. Nimar lwanda margi ok en Lwandawa mana kaka jasikwa osewacho.\n32. Mzabibu margi wuok e mzabibu ma Sodom kendo wuok e puothe mag Gomora. Olembegi opongʼ gi kwiri kendo olembegi kech.\n33. Divai margi en kwiri mar thuonde, kwiri mager mar thuond rachier.\n34. Donge asekano wachni kendo aume e mirimba?\n35. An ema nachul kuor, abiro chulo. Machiegnini tiendgi biro kier, odiechieng-gi mar masira osekayo machiegni kendo kethruok ochomogi.\n36. Jehova Nyasaye biro ngʼado bura ne joge kendo nobed gi kech ne jotichne koneno, ka tekogi orumo kendo onge manodongʼ obed misumba kata ngʼa man thuolo.\n37. Enowach niya, “Nyisecheugo nikanye, lwanda mane udwaro yudo resruok kuome,\n38. ma gin nyiseche mane ochamo gik machwe mag misengini mi omadho divai mag misengini michiwo? Koro giwuogi mondo gikonyi, kendo gimiyi kar resruok!\n39. “Ngʼeuru malongʼo ni An e Nyasaye kendo onge nyasaye machielo makmana An. An ema anego ji kendo An ema achiwo ngima, bende An ema ahinyo kendo achango. Omiyo onge ngʼama nyalo reso ngʼato e lweta.\n40. Atingʼo bada malo kawacho niya, Akwongʼora ni kapod angima,\n41. kendo ka asepiago liganglana mamil, to anakum jogo mochaya, kendo ka asechako ngʼado bura to anachul kuor ne wasika.\n42. Abiro miyo asere maga tim remo ka liganglana powo dendgi; ma en remb joma onegi kod joma ni e twech, ma gin jotend wasikgi.”\n43. Un pinje, beduru mamor gi jogi, nimar obiro chulo kuor kuom remb jotichne; obiro chulo kuor ne wasike kendo nopwodh pinye kod joge.\n44. Musa nobiro gi Joshua wuod Nun kendo nosomo weche mag wendni ka ji winjo.\n45. Kane Musa osetieko somo weche mag wendni ne jo-Israel,\n46. nowachonegi niya, “Rituru wechegi ma asomonu kawuononi mondo chiengʼ moro upuonj nyithindu mondo oluw adimba wechegi duto manie chike.\n47. Wechegi ok gin weche manono to gin e ngimau. Kurito wechegi to gibiro miyo udag amingʼa e piny mubiro kawo ka usengʼado aora Jordan.”\n48. Odiechiengno Jehova Nyasaye nowachone Musa niya,\n49. “Idh Got mar Nebo ma en achiel kuom gode mag Abarim manie piny Moab, yo Jeriko kendo ine piny Kanaan, ma en piny mabiro miyo jo-Israel kar girkeni margi.\n50. Ewi got malo kuma idhiyoeno ema inithoe, mi iki gi ogandau, mana kaka owadu Harun notho e got Hor mi oike gi kwerene.\n51. Ma notimore nikech un ji ariyogi ne uweya e nyim jo-Israel kar pi mar Meriba Kadesh man e piny ongoro mar Zin kendo nikech ne ok urito nyinga maler e kind jo-Israel.\n52. Kuom mano, inine mana pinyno gi kuma bor ok inidonjie e piny ma amiyo jo-Israel.”\n6. Misengini kod chiwo ok ema ne idwaro to ita ema iseyawo; misengini miwangʼo pep kod chiwo mag golo richo ne ok idwaro.\n7. Eka nawacho niya, “Eri an ka, asebiro mana kaka ondiki kuoma e Muma.\n8. Chunya dwaro timo dwaroni, yaye Nyasacha; chikni ni ei chunya.”\n9. Alando tim makare e chokruok maduongʼ; ok aumo dhoga, mana kaka ingʼeyo, yaye Jehova Nyasaye.\n10. Ok apando timni makare e chunya; to awuoyo kuom adierani gi warruokni. Ok apando herani gi adierani ni chokruok maduongʼ.\n11. Kik itamri kecha, yaye Jehova Nyasaye; mad herani gi adierani osik ka rita.\n12. Nikech chandruok mokalo akwana olwora; richona osejuka kendo ok anyal neno. Gingʼeny moloyo yie wiya, kendo chunya onyosore gie iya.\n11. Pesa moyud e yo ma ok kare lal nono, to ngʼat makano pesa matin matin miyo omedore.\n12. Gima igeno mobudho miyo chuny bedo matuo, to gima igeno motimore en yath mar ngima.\n31. Yesu nopenjogi niya, “Koro en angʼo ma dapimgo tiengʼ ma kawuononi? Gichalo gi angʼo?\n32. Gichalo nyithindo mobedo e chiro kendo luongore kendgi moro ka moro kagiwacho niya, “ ‘Ne wagoyonu asili, to ne ok umiel; bende ne wadengo ka wawero wend tho, to ne ok uywak.’\n33. Nimar Johana Ja-batiso nobiro ka ok ocham makati kata madho divai, to uwacho ni, ‘En gi jachien.’\n34. Wuod Dhano nobiro ka chiemo kendo metho, to uwacho ni, ‘Neyeuru jawuoro kendo jamer mosiep josol osuru gi joricho.’\n35. To rieko ifwenyo adimba gi nyithinde duto.”\n36. Chiengʼ moro ja-Farisai achiel moro noluongo Yesu mondo ochiem kode nodhi e od ja-Farisai mobedo but mesa.\n37. Kane dhako mane osedak e ngima mar richo e dalano nowinjo ni Yesu ne chiemo e od ja-Farisai, nokelo chupa mar alabasta mopongʼ gi mo mangʼwe ngʼar,\n38. kendo nochungʼ e toke, but tiende, pi wangʼe nolwar e tiendene ma gitimo pi eka noyweyogi gi yie wiye, monyodhogi kendo noolo mo mangʼwe ngʼar kuomgi.\n39. Kane ja-Farisai mane oluonge oneno ma, nowacho owuon niya, “Ka dine bed ni ngʼatni en janabi, to nine ongʼeyo ni ngʼat ma muleni en ngʼat machalo nade kendo ni en dhako machalo nade nikech en jaricho.”\n40. Yesu nodwoke niya, “Simon, an-gi gima adwaro wachoni.” Nowachone niya, “Wachna, japuonj.”\n41. “Ji ariyo ne nigi gowi mar jahol pesa, moro. Achiel nenigigope mar silingʼ mia abich, to machielo piero abich.\n42. Giduto ji ariyogi ne gionge gi pesa ma gichulego, omiyo noweyonegi gopegi. Koro en mane kuomgi mabiro here moloyo?”\n43. Simon nodwoko niya, “Aparo ni ngʼat mane nigi gowi maduongʼ mowene.” Yesu nowacho niya, “Isengʼado bura makare.”\n44. Eka nolokore mongʼiyo dhakono mowachone Simon, niya, “Ineno dhakoni? Nabiro odi. Ne ok imiya pi moro amora mondo alwokgo tiendena, to nolwoko tiendena gi pi wangʼe kendo noyweyogi gi yie wiye.\n45. To in ne ok inyodha, to dhakoni chakre sa mane adonjo, ne ok oweyo nyodho tiendena.\n46. Ne ok iolo mo e wiya, to oseolo mo mangʼwe ngʼar e tiendena.\n47. Emomiyo, awachoni ni richone mathoth osewene, nikech nonyiso hera mathoth. To ngʼat mowene richo manok, herane bende tin.”\n48. Eka Yesu nowachone niya, “Richoni oweni.”\n49. Welo mamoko nochako penjore kendgi giwegi kawacho niya, “Mani en ngʼa maweyo ne ji richogi?”\n50. Yesu nowachone dhakono niya, “Yieni oseresi; dhi gi kwe.”